San Lucas 8 KEKNT - Li Jesús co̱ saꞌ eb li tenamit - Bible Search\nEb li ixk li queꞌcꞌanjelac chiru li Jesús\n1Li Jesús co̱ saꞌ eb li tenamit chixyebal resil li cha̱bil esilal. Ut quilajeꞌxbeni chixjunileb li tenamit ut li cꞌaleba̱l rochbeneb lix tzolom cablaju. Yo̱ chixchꞌolobanquil lix ya̱lal chirix lix nimajcual cuanquilal li Dios. 2Cuanqueb ajcuiꞌ ixk yo̱queb chi ochbeni̱nc reheb. Eb li ixk aꞌin, aꞌan eb li queꞌqꞌuirtesi̱c xyajeleb ut eb li queꞌisi̱c ma̱us aj musikꞌej riqꞌuineb xban li Jesús. Saꞌ xya̱nkeb aꞌan cuan lix María. Lix Magdalena nequeꞌxye ajcuiꞌ re. Aꞌan li ixk li qui-isi̱c cuukub li ma̱us aj musikꞌej riqꞌuin. 3Cuan lix Susana saꞌ xya̱nkeb. Ut cuan ajcuiꞌ lix Juana li rixakil laj Chuza li quicuan chokꞌ merto̱m riqꞌuin laj Herodes. Ut cuanqueb ajcuiꞌ nabaleb chic li ixk rochbeneb. Aꞌan eb li nequeꞌtenkꞌan reheb riqꞌuin li cꞌaꞌruheb re.\nLi jaljo̱quil ru a̱tin chirix laj acuinel\n4Nabaleb li tenamit queꞌchꞌutla riqꞌuin li Jesús. Queꞌchal chak saꞌ eb li naꞌajej yalak bar. Ut li Jesús qui-oc chixyebal jun li jaljo̱quil ru a̱tin reheb. Ut quixye: 5—Jun aj acuinel co̱ chi a̱uc. Ut nak yo̱ chixhirbal li iyaj, cuan li quinak chire be ut quiyekꞌi̱c. Queꞌchal li xul li nequeꞌxicꞌan ut queꞌxcuaꞌ li iyaj. 6Ut cuan ajcuiꞌ li iyaj quinak saꞌ xya̱nk li pec. Quimok, abanan saꞌ junpa̱t quichakic xban nak chaki li chꞌochꞌ. 7Ut cuan cuiꞌchic li iyaj quinak saꞌ xya̱nk li qꞌuix. Ut nak quichamoꞌ li qꞌuix saꞌ xbe̱n, quixnatꞌ li acui̱mk. 8Ut cuan cuiꞌchic li iyaj quinak saꞌ li cha̱bil chꞌochꞌ. Quimok ut quiqꞌui ut quiu̱chin chi us. Quixqꞌue oꞌtakcꞌa̱l (100) ru li junju̱nk chi rok. Ut quixye cuiꞌchic li Jesús, —Li ani ta̱raj rabinquil li cꞌaꞌru yo̱quin chixyebal, chixqꞌuehak retal li yo̱quin chixyebal, chan. 9Ut eb lix tzolom queꞌxpatzꞌ re: —¿Cꞌaꞌru xya̱lal li jaljo̱quil ru a̱tin li xaye? chanqueb. 10Quichakꞌoc li Jesús ut quixye reheb: —La̱ex qꞌuebil e̱re xnaubal xya̱lal li mukmu̱quil naꞌleb chirix lix nimajcual cuanquilal li Dios. Aꞌut li jun chꞌol chic li incꞌaꞌ nequeꞌpa̱ban, riqꞌuin jaljo̱quil ru a̱tin ta̱yema̱nk reheb. Usta yo̱queb chi iloc, abanan incꞌaꞌ teꞌxqꞌue retal. Usta yo̱queb chi abi̱nc, abanan incꞌaꞌ teꞌxtau xya̱lal. 11Aꞌan aꞌin lix ya̱lal li jaljo̱quil ru a̱tin li xinye. Li iyaj, aꞌan retalil li ra̱tin li Dios. 12Ut li iyaj li quinak chire li be, aꞌan retalileb li nequeꞌabin re li ra̱tin li Dios. Nak ac xeꞌrabi li a̱tin, laj tza incꞌaꞌ naxcanabeb re teꞌxtau ru lix ya̱lal li ra̱tin li Dios re nak incꞌaꞌ teꞌpa̱ba̱nk ut teꞌcolekꞌ. 13Ut li iyaj li quinak saꞌ xya̱nk li pec, aꞌan retalileb li nequeꞌabin re li ra̱tin li Dios ut nequeꞌxpa̱b chi saheb saꞌ xchꞌo̱l. Abanan incꞌaꞌ nacana saꞌ xchꞌo̱leb. Nak nayaleꞌ rix lix pa̱ba̱leb, incꞌaꞌ nequeꞌxcuy xnumsinquil. Nachꞌinan ban xchꞌo̱leb. 14Ut li iyaj li quinak saꞌ xya̱nk li qꞌuix, aꞌan retalileb li nequeꞌabin re li ra̱tin li Dios. Nequeꞌxpa̱b, abanan incꞌaꞌ nequeꞌqꞌui saꞌ xpa̱ba̱leb xban nak caꞌaj cuiꞌ li cꞌaꞌak re ru cuan saꞌ ruchichꞌochꞌ nequeꞌxcꞌoxla, li biomal ut xra̱bal ru li cꞌaꞌak chic re ru. Aꞌan li naramoc lix ya̱lal chiruheb. 15Ut li iyaj li quitꞌaneꞌ saꞌ cha̱bil chꞌochꞌ, aꞌan retalileb li nequeꞌabin re li ra̱tin li Dios. Nequeꞌxpa̱b li ra̱tin chi anchaleb xchꞌo̱l ut nequeꞌqꞌui saꞌ xpa̱ba̱leb, chan li Jesús.\nLi jaljo̱quil ru a̱tin chirix li candil\n16Ut li Jesús quixye ajcuiꞌ reheb: —Ma̱ ani tixloch junak candil ut tixqꞌue ta rubel junak ucꞌal malaj ut tixqꞌue ta rubel chꞌa̱t. Tixqꞌue ban saꞌ junak naꞌajej najt xteram re nak cua̱nkeb saꞌ cutan li ani teꞌoc saꞌ li cab. 17Joꞌcan ajcuiꞌ ma̱cꞌaꞌ cuan chi mukmu chi incꞌaꞌ ta ta̱nauma̱nk mokon. Ut li incꞌaꞌ natauman ru anakcuan, ta̱tauma̱nk ru mokon. 18Joꞌcan ut cheqꞌuehak retal li cꞌaꞌru te̱rabi xban nak li ani naxqꞌue xchꞌo̱l chixtaubal ru lix ya̱lal, ta̱qꞌuehekꞌ mas xnaꞌleb. Abanan li incꞌaꞌ naxqꞌue xchꞌo̱l chixtaubal ru, ta̱makꞌekꞌ chiru li naxcꞌoxla nak naxnau, chan.\nEb li ri̱tzꞌin ut lix naꞌ li Jesús\n19Ut eb li ri̱tzꞌin li Jesús rochbeneb lix naꞌ queꞌcuulac chi a̱tinac riqꞌuin. Abanan incꞌaꞌ queꞌru chi oc cuan cuiꞌ li Jesús xban nak kꞌaxal cuiꞌchic nabaleb li cristian. 20Ut quiyeheꞌ resil re li Jesús: —La̱ naꞌ ut eb la̱ cui̱tzꞌin cuanqueb chirix cab ut teꞌraj a̱cua̱tinanquil, chan. 21Quichakꞌoc li Jesús ut quixye reheb: —Li ani nequeꞌabin re li ra̱tin li Dios ut nequeꞌxba̱nu li cꞌaꞌru naxye, aꞌaneb lin naꞌ ut li cui̱tzꞌin, chan li Jesús reheb.\nLi Jesús quixkꞌus li ca̱k-sut-ikꞌ\n22Saꞌ jun li cutan li Jesús quixye reheb lix tzolom: —Kꞌaxonko jun pacꞌal li palau, chan reheb. Ut qui-oc saꞌ jun li jucub rochbeneb lix tzolom ut co̱eb. 23Nak ac yo̱queb chi xic chiru li palau, li Jesús quicuar. Saꞌ li ho̱nal aꞌan quichal jun li ca̱k-sut-ikꞌ ut qui-oc chi nujac li haꞌ saꞌ li jucub ut yo̱queb re chi subu̱nc saꞌ li palau. 24Eb lix tzolom co̱eb cuan cuiꞌ li Jesús ut queꞌrajsi. Ut queꞌxye re: —At tzolonel, at tzolonel, osocꞌ ke, chanqueb. Ut li Jesús qui-aj ru ut quixkꞌus li ikꞌ ut quixkꞌus li palau ut chꞌanamil quicana. Incꞌaꞌ chic qui-ecꞌan. 25Ut li Jesús quixye reheb: —¿Cꞌaꞌru xecꞌul? ¿Ma ma̱cꞌaꞌ chic e̱pa̱ba̱l? chan. Cꞌajoꞌ nak qui-oc xcꞌaꞌuxeb ut queꞌxsach xchꞌo̱l. Queꞌxye chi ribileb rib, —¿Chanru nak nequeꞌabin li ikꞌ ut li palau chiru li cui̱nk aꞌin? Ut, ¿chanru nak cuan xcuanquil chixkꞌusbaleb? chanqueb.\nLi Jesús quirisi li ma̱us aj musikꞌej riqꞌuin jun li cui̱nk cuan saꞌ li tenamit Gadara\n26Li Jesús ut eb lix tzolom queꞌcuulac saꞌ li naꞌajej Gadara li cuan jun pacꞌal li palau Galilea. 27Tojeꞌ ajcuiꞌ teꞌcuulak li Jesús nak quichal jun li cui̱nk li cuan saꞌ li tenamit aꞌan chi cꞌuluc re. Li cui̱nk aꞌan ac junxil cuan ma̱us aj musikꞌej riqꞌuin. Incꞌaꞌ chic nacuan saꞌ rochoch chi moco naxqꞌue chic rakꞌ. Junes saꞌ li naꞌajej li nequeꞌmukeꞌ cuiꞌ li camenak nacuan. 28Nak quiril li Jesús li cui̱nk quixcuikꞌib rib chiru. Quixjap re chixyebal: —¿Cꞌaꞌru ta̱cuaj cuiqꞌuin, at Jesús? La̱at li Ralal li nimajcual Dios. Nintzꞌa̱ma cha̱cuu nak mina̱chꞌiꞌchꞌiꞌi, chan re. 29Quixye chi joꞌcan xban nak li Jesús ac yo̱ chixyebal re li ma̱us aj musikꞌej nak ta̱e̱lk riqꞌuin li cui̱nk. Nabal sut narahobtesi̱c li cui̱nk xban li ma̱us aj musikꞌej. Nequeꞌxbacꞌ riqꞌuin chꞌi̱chꞌ ut riqꞌuin cadena. Abanan naxtꞌupi li cadena ut nacꞌameꞌ xban li ma̱us aj musikꞌej saꞌ eb li naꞌajej bar ma̱cꞌaꞌ cuan. 30Li Jesús quixye re: —¿Ani a̱cꞌabaꞌ? chan re. —Cuakib mil incꞌabaꞌ xban nak nabalo, chan nak quichakꞌoc. 31Ut eb li ma̱us aj musikꞌej queꞌxtzꞌa̱ma chiru li Jesús nak incꞌaꞌ tixtaklaheb saꞌ xbalba. 32Aran cuanqueb jun tu̱b li a̱k yo̱queb chi ichajibc chiru li tzu̱l. Eb li ma̱us aj musikꞌej queꞌxtzꞌa̱ma chiru li Jesús nak tixtaklaheb chi oc riqꞌuineb li a̱k. Ut li Jesús quixcanabeb chi oc riqꞌuineb. 33Queꞌel li ma̱us aj musikꞌej riqꞌuin li cui̱nk ut queꞌoc riqꞌuineb li a̱k. Eb li a̱k queꞌoc chi a̱linac. Saꞌ xbe̱n li u̱l queꞌel chak ut toj saꞌ li palau coxeꞌnak ut aran queꞌcam. 34Ut eb li yo̱queb chi iloc reheb li a̱k queꞌco̱eb saꞌ a̱nil ut coxeꞌxye resil saꞌ li tenamit li cꞌaꞌru quicꞌulman joꞌ ajcuiꞌ saꞌ li cꞌaleba̱l. 35Ut nabaleb li tenamit queꞌco̱eb chirilbal li cꞌaꞌru quicꞌulman. Queꞌcuulac cuan cuiꞌ li Jesús ut queꞌril li cui̱nk li qui-isi̱c nabal chi ma̱us aj musikꞌej riqꞌuin. Chunchu chiru li Jesús. Tikto chic ut tuktu chic xjolom. Riqꞌuin rilbal aꞌan queꞌsach xchꞌo̱leb li tenamit. 36Ut eb li queꞌiloc re li cꞌaꞌru quicꞌulman, queꞌxserakꞌi reheb li tenamit chanru nak quiqꞌuira li cui̱nk li quicuan ma̱us aj musikꞌej riqꞌuin. 37Cꞌajoꞌ nak queꞌxucuac chixjunileb li tenamit li cuanqueb saꞌ eb li naꞌajej li cuanqueb saꞌ xcue̱nt Gadara. Ut queꞌxtzꞌa̱ma chiru li Jesús nak ta̱e̱lk saꞌ lix naꞌajeb. Joꞌcan nak li Jesús qui-oc cuiꞌchic saꞌ li jucub ut qui-el saꞌ li naꞌajej aꞌan. 38Ut li cui̱nk li qui-isi̱c ma̱us aj musikꞌej riqꞌuin quixye re li Jesús: —Xicakin cha̱cuix, chan re. Abanan li Jesús quixye re: —Incꞌaꞌ. Cana̱kat. 39Ayu saꞌ la̱ cuochoch ut ta̱serakꞌi reheb chixjunileb chanru nak li Dios xruxta̱na a̱cuu, chan li Jesús. Joꞌcan nak co̱ li cui̱nk ut quixserakꞌi reheb chixjunileb li cuanqueb saꞌ li tenamit chanru nak li Jesús quiruxta̱na ru.\nLi Jesús quixqꞌuirtesi lix rabin laj Jairo joꞌ ajcuiꞌ li ixk li quichꞌeꞌoc re li rakꞌ\n40Nak li Jesús quinumeꞌ cuiꞌchic jun pacꞌal li palau, li qꞌuila tenamit yo̱queb chiroybeninquil chi saheb saꞌ xchꞌo̱l. 41Ut saꞌ li ho̱nal aꞌan quicuulac jun li cui̱nk aran aj Jairo xcꞌabaꞌ. Aꞌan li nataklan saꞌ li cab li nequeꞌxchꞌutub cuiꞌ ribeb laj judío. Nak quiril li Jesús, quixcuikꞌib rib chiru ut quixtzꞌa̱ma chiru nak ta̱xic saꞌ rochoch xban nak ca̱mc re lix rabin. 42Jun ajcuiꞌ lix rabin chiru. Cablaju chihab na cuan re. Ut eb li cristian yo̱queb chixlatzꞌanquil li Jesús nak yo̱ chi xic. 43Saꞌ xya̱nkeb cuan jun li ixk cablaju chihab xticlajic xyajel. Junelic yo̱ lix yajel li ixk aꞌan ut incꞌaꞌ chic natzꞌap lix quiqꞌuel. Quixqꞌue rib chi banecꞌ riqꞌuin nabaleb aj banonel ut nabal li tumin quixsach. Abanan ma̱ jun quiru chi banoc re. 44Li ixk aꞌan quijiloc riqꞌuin li Jesús ut quixchꞌeꞌ li rakꞌ. Ut saꞌ ajcuiꞌ li ho̱nal aꞌan quiqꞌuira li ixk. 45Ut li Jesús quixye: —¿Ani xchꞌeꞌoc cue?— Ut chixjunileb queꞌchakꞌoc ut queꞌxye: —La̱o incꞌaꞌ yo̱co cha̱chꞌeꞌbal.— Tojoꞌnak laj Pedro joꞌqueb ajcuiꞌ li cuanqueb rochben queꞌxye re: —At tzolonel, la̱at nacacuil chanru nak yo̱queb cha̱latzꞌanquil li tenamit. ¿Cꞌaꞌut nak nacapatzꞌ ani xchꞌeꞌoc a̱cue? chanqueb re. 46Ut li Jesús quixye cuiꞌchic reheb: —La̱in ninnau nak cuan ani xchꞌeꞌoc cue xban nak xcuecꞌa nak cuan ani xqꞌuira riqꞌuin incuanquil, chan. 47Li ixk quixqꞌue retal nak li Jesús naxnau nak xchꞌeꞌ li rakꞌ. Nasicsot xban xxiu li ixk. Saꞌ xchꞌo̱l aꞌan nak ta̱chꞌila̱k xban li Jesús. Quixcuikꞌib rib chiru li Jesús ut quixye re chiruheb chixjunileb li cristian cꞌaꞌut nak quixchꞌeꞌ li rakꞌ. Ut quixye ajcuiꞌ re nak saꞌ ajcuiꞌ li ho̱nal aꞌan xqꞌuira. 48Li Jesús quixye re: —Kanaꞌ, xban nak xapa̱b nak cuan incuanquil cha̱qꞌuirtesinquil, joꞌcan nak xatqꞌuira. Ayu chi sa saꞌ a̱chꞌo̱l, chan. 49Toj yo̱ ajcuiꞌ chi a̱tinac li Jesús nak quichal jun li cui̱nk saꞌ rochoch laj Jairo li nataklan saꞌ li cab li nequeꞌxchꞌutub cuiꞌ ribeb laj judío ut quixye re laj Jairo: —Xcam la̱ rabin. Ma̱chꞌiꞌchꞌiꞌi chic laj tzolonel, chan re. 50Nak quirabi li Jesús li cꞌaꞌru quixye li cui̱nk, quixye re laj Jairo: —Matcꞌoxlac. Caꞌaj cuiꞌ ta̱pa̱b ut la̱ rabin ta̱colekꞌ, chan. 51Nak quicuulac li Jesús, ma̱ ani quixcanab chi oc saꞌ li cab. Caꞌaj cuiꞌ laj Pedro, laj Jacobo ut laj Juan rochbeneb lix naꞌ xyucuaꞌ li xkaꞌal. 52Chixjunileb li cuanqueb aran japjo̱queb re chi ya̱bac xban nak ac xcam. Ut li Jesús quixye reheb: —Mexya̱bac. Li xkaꞌal aꞌin moco camenak ta. Cua̱rc yo̱, chan. 53Chixjunileb li cuanqueb aran queꞌxseꞌe li Jesús xban nak queꞌxnau nak li xkaꞌal camenak chic. 54Abanan li Jesús quixchap chi rukꞌ li xkaꞌal, ut quixye re: —At chꞌina xkaꞌal, cuaclin, chan. 55Saꞌ li ho̱nal aꞌan quicuacli cuiꞌchic chi yoꞌyo li xkaꞌal. Ut li Jesús quixye reheb nak teꞌxqꞌue chi cuaꞌac. 56Ut eb lix naꞌ xyucuaꞌ sachso̱queb xchꞌo̱l riqꞌuin li quicꞌulman. Abanan li Jesús quixye reheb nak ma̱ ani aj e teꞌxserakꞌi li cꞌaꞌru quicꞌulman.


2 CORINTIOS 6 KEK - La̱o aj cˈanjelo chiru li Dios ut - Bible Gateway\n2 CORINTIOS 6 Kekchi (KEK)\n6 La̱o aj cˈanjelo chiru li Dios ut aˈan natenkˈan ke chixchˈolobanquil lix ya̱lal che̱ru. La̱ex li ac xecˈul li rusilal li Dios. Nintzˈa̱ma che̱ru nak incˈaˈ te̱canab chi ma̱cˈaˈ rajbal. Cheqˈuehak ban xcuanquil. 2 Joˈcaˈin tzˈi̱banbil saˈ li Santil Hu: Nak xcuulac xkˈehil, xaya̱ba incˈabaˈ ut xatcuabi. Saˈ xkˈehil xcˈulbal li colba‑ib, xatintenkˈa, chan li Dios. Joˈcan nak la̱in ninye e̱re nak anakcuan xkˈehil xcˈulbal li rusilal li Dios. Anakcuan ajcuiˈ naru texcolekˈ. 3 La̱o incˈaˈ nakaj xba̱nunquil li cˈaˈak re ru li ta̱ramok re chiruheb li ani teˈraj pa̱ba̱nc re nak ma̱ ani ta̱cuechˈok rix li cˈanjel li yo̱co chixba̱nunquil. 4 Chixjunil li nakaba̱nu, aˈan nacˈutuc re nak la̱o aj cˈanjelo chiru li Dios. Nakacuy xnumsinquil chixjunil li raylal, li rahobtesi̱c ut li rahil chˈo̱lejil li nakacˈul. 5 Xosaqˈueˈ, xoqˈueheˈ saˈ tzˈalam, xeˈxtu̱b rib saˈ kabe̱n re kacamsinquil, xkatacuasi kib chi cˈanjelac, xoyoˈlec, ut xkacuy kasaˈ xban nak ma̱cˈaˈ katzacae̱mk. 6 Riqˈuin aˈin nequenau nak la̱o aj cˈanjelo chiru li Dios. Saˈ ti̱quilal yo̱co chixba̱nunquil. Nakanau li xya̱lal. Nabal li raylal nakacuy ut cuanco saˈ usilal. Li Santil Musikˈej cuan kiqˈuin ut chi anchal kachˈo̱l nocorahoc. 7 Nakachˈolob li xya̱lal che̱ru. Chixjunil li nakaba̱nu, nakaba̱nu riqˈuin lix cuanquil li Dios. Junak li soldado cuan xchˈi̱chˈ re pletic saˈ lix nim ukˈ ut cuan xchˈi̱chˈ saˈ lix tzˈe re xcolbal rib. Ut li kachˈi̱chˈ la̱o, aˈan xti̱quilal li kachˈo̱l. 8 Cuan li nequeˈxqˈue kalokˈal ut cuan ajcuiˈ li nequeˈxsach kacuanquil. Cuan li nequeˈhoboc ke ut cuan ajcuiˈ li nequeˈoxlokˈin ke. Ut cuan ajcuiˈ li nequeˈyehoc re nak la̱o aj balakˈ. Abanan la̱o junelic nocoa̱tinac saˈ xya̱lal. 9 Cuan li nequeˈxba̱nu joˈ li incˈaˈ nequeˈxnau ku, abanan chixjunileb nequeˈxnau ku. Caˈchˈin chic ma̱ xocam, abanan toj yoˈyo̱co. Kˈaxal ra xkacˈul abanan li Dios incˈaˈ nocoxcanab chi camsi̱c. 10 Kˈaxal ra cuanco, abanan junelic sa saˈ kachˈo̱l. Nebaˈo, abanan nabal nequeˈxcˈul xbiomal nak nakachˈolob chiruheb li xya̱lal. Ma̱cˈaˈ cuan ke arin saˈ ruchichˈochˈ, abanan nakanau nak biomo xban nak cuan li rusilal li Dios kiqˈuin. 11 Ex herma̱n, la̱ex li cuanquex Corinto, nequexinra. Joˈcan nak xinye e̱re chixjunil li cuan saˈ inchˈo̱l. 12 La̱in nequexinra la̱ex, abanan la̱ex nacˈutun che̱ru nak incˈaˈ niquine̱ra. 13 Yo̱quin chi a̱tinac e̱riqˈuin joˈ nak naa̱tinac junak li yucuaˈbej riqˈuin li ralal xcˈajol. Nintzˈa̱ma che̱ru nak tine̱ra joˈ nak nequexinra la̱in.\nMe̱lokˈoni chic li yi̱banbil dios\n14 Me̱junaji e̱rib riqˈuineb li toj ma̱jiˈ nequeˈpa̱ban. ¿Ma naru ta biˈ ta̱cua̱nk saˈ comonil li ti̱quilal riqˈuin li ma̱usilal? ¿Ma naru ta biˈ ta̱cua̱nk chi sum a̱tin li santilal riqˈuin li ma̱c? 15 ¿Ma naru ta biˈ ta̱cua̱nk chi sum a̱tin li Cristo riqˈuin laj tza? ¿Ma naru ta biˈ teˈcua̱nk chi sum a̱tin laj pa̱banel riqˈuineb li toj ma̱jiˈ nequeˈpa̱ban? 16 ¿Ma xcˈulubeb ta biˈ li yi̱banbil dios nak teˈcua̱nk saˈ rochoch li yoˈyo̱quil Dios? Ma̱min ta̱ru̱k. La̱in ninye e̱re nak la̱o aj pa̱banelo, la̱o li rochoch li yoˈyo̱quil Dios. Li Dios, aˈan li quixye chi joˈcaˈin:\nLa̱in tincua̱nk riqˈuineb ut tincuochbeniheb. La̱inak lix Dioseb aˈan, ut aˈanakeb li cualal incˈajol, chan.\n17 Ut li Ka̱cuaˈ quixye cuiˈchic chi joˈcaˈin:\nJoˈcan utan chex‑e̱lk saˈ xya̱nkeb li nequeˈxlokˈoni li yi̱banbil dios. Me̱ba̱nu chic li nequeˈxba̱nu li jun chˈol chic nak nequeˈxlokˈoni li yi̱banbil dios. Checanabak chi junaj cua ut la̱in texincˈul chi sa saˈ inchˈo̱l.\n18 Ut la̱inak chic le̱ Yucuaˈ ut la̱exak chic li cualal incˈajol, chan li Ka̱cuaˈ li kˈaxal nim xcuanquil.


Li ani narahoc inc'a' naraho' xch'ôl xban li c'a'ru na-ux re xbaneb li ras rîtz'in. Junelic ban cau xch'ôl chirixeb. Li ani narahoc inc'a' nach'inan xch'ôl. Naxcuy ban xnumsinquil chixjunil li raylal.\nChecanabak sa' ruk' li Dios chixjunil li c'a'ak re ru yô êc'a'ux chirix xban nak li Dios naxq'ue xch'ôl chêrix lâex.\nNak yo'yôco arin sa' ruchich'och', toj mâji' nakil ru li Kâcua'. Abanan cau kach'ôl nak li Kâcua' cuan kiq'uin.\nAbanan li Kâcua' quixye cue: Inc'a' nacuisi lâ raylal. Abanan tatintenk'a re nak tâcuy xnumsinquil. Lâin ninq'ue lin cuanquil re li ani naxnau nak mâc'a' xcuanquil xjunes, chan cue. Jo'can nak nasaho' sa' inch'ôl riq'uin li raylal re nak lix cuanquil li Cristo cuânk cuiq'uin.\nSaß li chihab nak quicam li rey Uzías, chanchan matqßuenbil quinbânu nak quixcßutbesi rib li Kâcuaß chicuu. Quicuil nak cßojcßo saß xbên jun cßojaribâl saß jun naßajej najt xteram ut mâ cßajoß xchakßal ru. Ut quinujac li rochoch li Dios riqßuin li rakß.\nJoßcan nak mexxucuac xban nak lâin cuânkin êriqßuin. Mexcßoxlac. Lâin lê Dios. Lâin ninqßuehoc êmetzßêu ut lâin nintenkßan êre. Lâin tin-ilok êre chi junelic riqßuin xnimal incuanquil ut riqßuin intîquilal.\nQuixye ajcuiß li santil Dios li nim xcuanquil ut yoßyo chi junelic: —Lâin nincuan saß jun li Santil Naßajej li cuan takecß. Ut nincuan ajcuiß riqßuineb li tûlaneb ut eb li nequeßxcubsi ribeb. Lâin ninqßue xcacuilal xchßôleb li nequeßxcubsi ribeb ut ninqßue ajcuiß xcacuilal xchßôleb li nequeßyotßeß xchßôl.\nChanchaneb li mutz' xban nak que'iloc ut inc'a' que'xtau xyâlal. Que'cacuubresîc lix ch'ôleb xban li Dios re nak inc'a' te'xtau xyâlal chi moco te'suk'îk riq'uin re nak tixq'uirtesiheb. (Isa. 6:10)\nMisach êch'ôl chi c'oxlac. Chepâb li Dios ut chinêpâb ajcui' lâin.\nLâin tincanab li tuktûquil usilal êriq'uin nak tinxic. Li tuktûquil usilal li tinq'ue êre moco jo' ta li neque'xq'ue li cuanqueb sa' ruchich'och'. Lâin tinq'ue xtuktûquilal lê ch'ôl. Mexc'oxlac chi moco texxucuak.\nXinye êre li c'a'ak re ru a'in re nak texcuânk cuiq'uin ut tâcuânk êriq'uin li tuktûquilal. Sa' li ruchich'och' têc'ul li raylal. Abanan cacuubresihomak lê ch'ôl xban nak lâin ac xinnumta sa' xbên li nataklan sa' ruchich'och', chan li Jesús reheb lix tzolom.\nUt li Jesús quixye reheb: -¿C'a'ut nak nequexxucuac? Ut, ¿c'a'ut nak na-oc êc'a'ux?\nRelic chi yâl tinye êre li ani tixye re junak tzûl, "Elen arin ut cut âcuib sa' li palau", ut cui inc'a' tixcuiba xch'ôl, ut cui tixpâb chi tz'akal nak tâuxk li tixye, tâuxmânk li c'a'ru tixye.\nUs xak reheb li tîqueb xch'ôl xban nak eb a'an te'ril ru li Dios.\nCauhak êchßôl riqßuin li Kâcuaß. Mêcßojob êchßôl êjunes êrib yal xban nak cuan ênaßleb.\nLi Kâcuaß junelic cuan chixtenkßanquileb li nequeßchßinan xchßôleb ut naxqßue xcacuileb xchßôl li nequeßchßinan xchßôleb. Ut naxqßue xcacuileb xchßôl li nequeßrecßa nak incßaß chic nequeßxcuy xnumsinquil li raylal.\nLi mayej nacacuaj lâat, aßan nak tâyotßekß inchßôl chi tzßakal ut tinjal incßaßux. At inDios, lâat incßaß nacatzßektâna li ani naxcubsi rib châcuu.\nChacanabak saß rukß li Dios chixjunil li raylal nacacßul ut aßan tâtenkßânk âcue. Li Dios incßaß naxcanab li tîc xchßôl xjunes saß li raylal.At Kâcuaß, lâat tâsach ruheb li nequeßxcamsi ras rîtzßin ut tâsach ruheb laj balakß. Toj mâjiß ajcuiß nacuulac yijach lix yußameb arin saß ruchichßochß nak tâsacheb. Abanan lâin, at Kâcuaß, cau inchßôl âcuiqßuin.\nMâc'a'ak chic rahil ch'ôlej. Mâc'a'ak chic li câmc chi moco li yâbac chi moco li yot'ec', chi moco li raylal xban nak chixjunil li c'a'ak re ru a'an, ac xelaje'nume'.-\nLi Dios naxsuk'isi chok' usilal chixjunil li c'a'ak re ru neque'xc'ul li neque'rahoc re li Dios, a' li bokbileb chixbânunquil li c'a'ru naraj li Dios.\nMêbânu chic jo' neque'xbânu li toj mâji' neque'pâban. K'axtesihomak ban êrib rubel rok ruk' li Dios re nak a'an tix-ac'obresi lê ch'ôl ut lê c'a'ux, ut tênau chic li c'a'ru naraj li Dios. Chexcuânk sa' châbilal, ut chi tz'akalak re ru lê yu'am re nak sahak xch'ôl li Dios êriq'uin.\nCheqßuehak retal chi us li cßaßru têbânu xban nak riqßuin xbânunquil li us tâcuânk êyußam.\n Cauhak êchßôl riqßuin li Kâcuaß. Mêcßojob êchßôl êjunes êrib yal xban nak cuan ênaßleb. Junelic julticak êre li Dios riqßuin chixjunil li cßaßru têbânu ut aßan tâberesînk êre.\n ¿Ma inc'a' nequenau nak lâex rochochex li Santil Musik'ej xban nak li Santil Musik'ej li quixq'ue êre li Dios cuan êriq'uin? Jo'can nak moco lâex ta nequetakla êrib êjunes. Lâex rehex chic li Dios.Lok'bilex chic chi terto êtz'ak. Jo'can nak tîcak lê yu'am ut chelok'oni li Dios xban nak rehex chic. Lok'bilex chic chi terto êtz'ak. Jo'can nak tîcak lê yu'am ut chelok'oni li Dios xban nak rehex chic.\n Jo'can ut châlkex cuiq'uin chêjunilex li lublûquex ut li tacuajenakex ut lâin texinq'ue chi hilânc. C'ulumak li yugo li tinq'ue sa' êbên ut tzolomak êrib cuiq'uin xban nak tûlanin ut k'un inch'ôl ut têtau xc'ojobanquil êch'ôl,xban nak lin yugo k'un ut sêb li îk li tinq'ue sa' êbên. xban nak lin yugo k'un ut sêb li îk li tinq'ue sa' êbên.\n Lâin tinlokßoni li Kâcuaß chi junelic. Ut incßaß tincanab xqßuebal lix lokßal. Lâin tinqßue xlokßal riqßuin li usilal naxbânu. Cherabihak lâex, li tûlanex ut chisahokß taxak saß lê chßôl. Chikalokßonihak li Kâcuaß saß comonil. Chikaqßuehak xlokßal lix cßabaß chi junaj kacßaßux. Quintzßâma intenkßanquil re li Kâcuaß ut aßan quixsume li cßaßru quintzßâma re ut quilajrisiheb lin xiu. Li queßxtzßâma xtenkßanquil riqßuin li Kâcuaß, queßsahoß saß xchßôleb xban nak quiqßueheß reheb li cßaßru queßxtzßâma. Nak kßaxal ra cuanquin, quintzßâma intenkßanquil re li Kâcuaß, ut aßan quixsume li quintzßâma re ut quinixcol chiru li raylal. Lix ángel li Kâcuaß cuan riqßuineb li nequeßxnima ru li Kâcuaß ut aßan nacoloc reheb chiru li xiu. Yalomak rix li Kâcuaß re nak têqßue retal chanru lix châbilal. Us xak re li ani cau xchßôl riqßuin. Cheqßuehak xlokßal li Kâcuaß lâex, li tîc êchßôl, xban nak li ani naxqßue xlokßal li Dios, mâcßaß napaltoß re. Li nequeßxye nak cauheb rib xjuneseb chanchaneb li cakcoj. Eb aßan teßraj ru cuaßac xban nak teßtzßocâk. Abanan li nequeßxtzßâma xtenkßanquil chiru li Dios, aßan incßaß napaltoß li cßaßru us chiruheb. Quimkex, ex cualal incßajol, ut cherabihak li oc cue chixyebal êre. Tincßut chêru chanru xlokßoninquil li Kâcuaß. ¿Ma têraj nak najtak rok lê yußam saß ruchichßochß? Ut, ¿ma têraj nak sa cuânkex? Cui joßcan têraj, cheqßuehak retal li cßaßru têye. Mexâtinac chi yalak chaßak re ru chi moco texticßtißik. Mêbânu chic li mâusilal. Chebânuhak ban li us ut cheqßuehak êchßôl chi cuânc saß tuktûquil usilal. Li Kâcuaß aßan naril li cßaßru nequeßxcßul li tîqueb xchßôl ut naxtenkßaheb. Aßan narabi nak nequeßxtzßâma xtenkßanquil chiru. Cuan xjoskßil li Dios saß xbêneb li nequeßxbânu li incßaß us. Ut nak nequeßcam mâ ani chic najultican reheb saß ruchichßochß xban nak incßaß useb xnaßlebeb. Eb li tîqueb xchßôl nequeßxyâba xcßabaß li Kâcuaß ut aßan narabi li cßaßru nequeßxtzßâma chiru. Ut aßan nacoloc reheb chiru li raylal. Li Kâcuaß junelic cuan chixtenkßanquileb li nequeßchßinan xchßôleb ut naxqßue xcacuileb xchßôl li nequeßchßinan xchßôleb. Ut naxqßue xcacuileb xchßôl li nequeßrecßa nak incßaß chic nequeßxcuy xnumsinquil li raylal. Kßaxal nabal li raylal nequeßxcßul li tîqueb xchßôl. Abanan li Kâcuaß cuan chixtenkßanquileb re nak teßxcuy xnumsinquil li raylal. Li Kâcuaß tâcolok re li tîc xchßôl ut mâ jun lix bakel tâtokekß. Aban li incßaß useb xnaßleb, aß ajcuiß lix mâusilaleb tâcamsînk reheb. Ut teßqßuehekß chixtojbal rix lix mâqueb li xicß nequeßiloc reheb li tîqueb xchßôl.Li Kâcuaß tâcolok reheb li nequeßcßanjelac chiru. Ut li cauheb xchßôl riqßuin li Kâcuaß incßaß teßqßuehekß chixtojbal rix lix mâqueb. Li Kâcuaß tâcolok reheb li nequeßcßanjelac chiru. Ut li cauheb xchßôl riqßuin li Kâcuaß incßaß teßqßuehekß chixtojbal rix lix mâqueb.


1 TIMOTEO 6 KEK - Laj Pablo quixye chanru teˈxba̱nu li - Bible Gateway\n1 TIMOTEO 6 Kekchi (KEK)\nLaj Pablo quixye chanru teˈxba̱nu li mo̱s riqˈuineb lix patrón\n6 Eb li mo̱s aj pa̱baneleb teˈx‑oxlokˈi lix patroneb re nak ma̱ ani ta̱majecua̱nk re lix cˈabaˈ li Dios chi moco teˈxtzˈekta̱na li katijbal. 2 Moco xban ta nak rech aj pa̱baneleb lix patrón nak incˈaˈ teˈxqˈue saˈ xnakˈeb ru. Tento aj ban cuiˈ nak teˈxqˈue xchˈo̱l chi trabajic xban nak rech aj pa̱banelil li nequeˈcˈuluc re li cha̱bil cˈanjel nequeˈxba̱nu ut xban nak raro̱queb ajcuiˈ xban li Dios. At Timoteo, aˈan aˈin li ta̱chˈolob xya̱lal chiruheb laj pa̱banel.\nEb laj balakˈ incˈaˈ us xnaˈlebeb\n3 Cuan li nequeˈcˈutuc re jalan tijleb li moco ya̱l ta. Moco nequeˈxpa̱b ta li ya̱l li quixcˈut chiku li Ka̱cuaˈ Jesucristo. Jalan cuiˈ lix pa̱ba̱leb. 4 Eb li cui̱nk aˈan ma̱cˈaˈ nequeˈxnau. Junes xnimobresinquil rib nequeˈxba̱nu. Caˈaj cuiˈ xcuechˈinquil ribeb chirix a̱tin nacuulac chiruheb. Ut riqˈuin aˈan nachal li cakali̱nc, li hoboc, li kˈaba̱nc ut li cuiba̱nc chˈo̱lej. 5 Eb li cui̱nk aˈin, junes cuechˈi̱nc nequeˈxba̱nu. Moco tuktu ta xcˈaˈuxeb ut moco ya̱l ta li nequeˈxye. Nequeˈxcˈoxla nak riqˈuin lix pa̱ba̱leb teˈxtau xtumineb. Ma̱junaji a̱cuib riqˈuineb aˈan. 6 Ya̱l nak kˈaxal lokˈ li pa̱ba̱l chokˈ reheb li nequeˈxcˈojob xchˈo̱l riqˈuin li joˈ nimal joˈ chˈinal cuan reheb. 7 Ma̱cˈaˈ cuan ke nak coyoˈla saˈ ruchichˈochˈ ut ma̱cˈaˈ ajcuiˈ takacˈam nak toca̱mk. 8 Joˈcan nak cui cuan katzacae̱mk ut cui cuan katˈicr re xtzˈapbal kib, cˈojcˈo̱k kachˈo̱l riqˈuin aˈan. 9 Abanan eb li nequeˈrahoc ru li biomal, nequeˈxqˈue rib chi a̱le̱c ut nequeˈxba̱nu li yibru aj naˈleb. Aˈan napoˈoc ru lix cˈaˈuxeb ut riqˈuin chixjunil li incˈaˈ us nequeˈxba̱nu, nequeˈxsach lix pa̱ba̱leb. 10 Li xrahinquil ru li tumin, aˈan xxeˈ xto̱nal chixjunil li ma̱usilal. Cuanqueb li queˈxtzˈekta̱na lix pa̱ba̱l xban xrahinquil ru li tumin. Ut qˈuila raylal queˈxbok saˈ xbe̱neb. Ut nequeˈyotˈotˈnac saˈ xchˈo̱leb riqˈuin li incˈaˈ us nequeˈxba̱nu.\nLaj Pablo quixye re laj Timoteo chanru nak ta̱cˈanjelak chiru li Dios\n11 Ut la̱at, at Timoteo, la̱at aj cˈanjel chiru li Dios. Ma̱ba̱nu li ma̱usilal li nequeˈxba̱nu eb aˈan. Qˈue ban a̱chˈo̱l chi cua̱nc saˈ ti̱quilal. Chara li Dios ut chatpa̱ba̱nk chiru. Charaheb la̱ cuas a̱cui̱tzˈin. Chacuy li raylal ut chatcua̱nk saˈ tu̱lanil. 12 Yal a̱kˈe chi qˈui̱c saˈ la̱ pa̱ba̱l ut qˈue a̱chˈo̱l chire̱chaninquil li junelic yuˈam, li bokbilat cuiˈ xban li Dios. La̱at xaye ut xacˈutbesi chi tzˈakal la̱ pa̱ba̱l chiruheb nabal. 13 Saˈ xcˈabaˈ li Dios li naqˈuehoc yuˈam, la̱in nintzˈa̱ma cha̱cuu nak ta̱ba̱nu la̱ taklanquil. Ut nintzˈa̱ma ajcuiˈ cha̱cuu saˈ xcˈabaˈ li Jesucristo li quichˈoloban xya̱lal chi ma̱cˈaˈ xxiu chiru laj Poncio Pilato. 14 Ut la̱ taklanquil, aˈan aˈin: chaba̱nu chixjunil li taklanbilat cuiˈ xban li Ka̱cuaˈ. Ti̱cak la̱ chˈo̱l ut ma̱cˈaˈak a̱kˈusbal toj retal ta̱cˈulu̱nk cuiˈchic li Ka̱cuaˈ Jesucristo.\nLokˈoninbilak taxak li Dios anakcuan ut chi junelic\n15 Nak tixtau xkˈehil li Dios tixcˈutbesi cuiˈchic chiku li Jesucristo. Li Dios, aˈan kˈaxal lokˈ ut junaj ajcuiˈ. Aˈan li Rey li kˈaxal nim xcuanquil saˈ xbe̱neb chixjunileb li rey li cuanqueb saˈ ruchichˈochˈ. Ut aˈan ajcuiˈ li Ka̱cuaˈ li kˈaxal nim xcuanquil saˈ xbe̱neb chixjunileb li cuanqueb xcuanquil. 16 Li Dios yoˈyo chi junelic. Ma̱cˈaˈ xticlajic ut ma̱cˈaˈ rosoˈjic. Aˈan cutan saken chi junelic ut ma̱ ani naru na‑oc riqˈuin xban nak kˈaxal lokˈ. Incˈaˈ ilbil ru chi moco na‑ileˈ ru saˈ ruchichˈochˈ. Chikaqˈuehak taxak xlokˈal ut chikalokˈonihak taxak xban nak kˈaxal nim lix cuanquilal anakcuan ut chi junelic. Joˈcan taxak.\nLaj Timoteo tixqˈue xnaˈlebeb li biom\n17 Ta̱chˈolob xya̱lal chiruheb li biom nak incˈaˈ teˈxkˈetkˈeti ribeb chi moco teˈxcˈojob xchˈo̱l saˈ xbe̱n li biomal li na‑osoˈ. Cheˈxqˈue ban xchˈo̱l chixyoˈoninquil li yoˈyo̱quil Dios. Aˈan naqˈuehoc ke chi nabal chixjunil li cˈaˈak re ru. 18 Chaye reheb nak cheˈxba̱nu li us. Chinumta̱k lix cha̱bilaleb. Cheˈxnauhak sihi̱nc chi nabal ut chi anchaleb xchˈo̱l. 19 Cui nequeˈxba̱nu chi joˈcan yo̱queb chixcˈu̱lanquil lix ra̱baleb saˈ choxa ut riqˈuin aˈan cˈojcˈo̱k xchˈo̱leb. Cheˈxba̱nuhak chi joˈcan re nak ta̱cua̱nk lix yuˈameb chi tzˈakal re ru ut chi numtajenak xsahil xchˈo̱leb.\nLaj Pablo quixrak lix hu riqˈuin xqˈuebal xnaˈleb laj Timoteo\n20 At Timoteo, cua̱nk saˈ a̱chˈo̱l li tijleb qˈuebil a̱cue xban li Dios. Ma̱qˈue xcuanquil li joˈ ma̱joˈil serakˈ ut li cuechˈij ib xban nak ma̱cˈaˈ na‑oc cuiˈ. Cuan li nequeˈyehoc re nak cha̱bil naˈleb, abanan moco ya̱l ta. 21 Ninye aˈin xban nak cuan li queˈpa̱ban re li naˈleb aˈin ut xban aˈan, queˈxcanab xpa̱banquil li tzˈakal ya̱l. Aˈ taxak li rusilal li Dios chicua̱nk e̱riqˈuin.


SAN LUCAS 18 KEK - Li jaljo̱quil ru a̱tin chirix li - Bible Gateway\nSAN LUCAS 18 Kekchi (KEK)\nLi jaljo̱quil ru a̱tin chirix li xma̱lcaˈan ut laj rakol a̱tin\n18 Li Jesús quixye li jaljo̱quil ru a̱tin aˈin reheb lix tzolom re xcˈutbal chiruheb nak tento teˈtijok junelic ut incˈaˈ ta̱chˈina̱nk xchˈo̱leb. 2 Quixye reheb: Saˈ jun li tenamit quicuan jun aj rakol a̱tin incˈaˈ naxxucua ru li Dios, chi moco naxqˈue saˈ xnakˈ ru li cristian. 3 Ut quicuan ajcuiˈ saˈ li tenamit aˈan jun li xma̱lcaˈan cuan jun lix chˈaˈajquilal. Rajlal yo̱ chi xic riqˈuin laj rakol a̱tin chixtzˈa̱manquil lix tenkˈanquil ut naxye re: ―Ba̱nu usilal, charak a̱tin saˈ xbe̱neb li xicˈ nequeˈiloc cue, chan. 4 Ut laj rakol a̱tin incˈaˈ quiraj. Abanan mokon quixye saˈ xchˈo̱l: ―La̱in incˈaˈ ninxucua ru li Dios chi moco eb li cui̱nk ninqˈueheb saˈ xnakˈ cuu. 5 Abanan xban nak yo̱quin chi titzˈc chirabinquil li ixk aˈin, tinrak a̱tin saˈ xbe̱neb li xicˈ nequeˈiloc re. Ma̱re yo̱k chinchˈiˈchˈiˈinquil junelic, chan saˈ xchˈo̱l. 6 Ut li Ka̱cuaˈ quixye reheb: ―Qˈuehomak retal cˈaˈru quixye laj rakol a̱tin li incˈaˈ ti̱c xchˈo̱l. Usta incˈaˈ ti̱c xchˈo̱l, laj rakol a̱tin quixtenkˈa li xma̱lcaˈan re nak incˈaˈ chic ta̱chˈiˈchˈiˈi̱k xban. 7 ¿Ma tojaˈ ta chic li Dios incˈaˈ tixcoleb li sicˈbileb ru xban? ¿Ma ta̱ba̱yk ta biˈ chixsumenquil li cˈaˈru teˈxtzˈa̱ma li nequeˈya̱ban re lix cˈabaˈ chi kˈek chi cutan? 8 La̱in tinye e̱re nak li Dios tixcoleb chi junpa̱t. Abanan la̱in nincˈoxla, ¿jarub ta cuiˈ li cauhakeb xchˈo̱l saˈ lix pa̱ba̱l? Ut, ¿jarubeb ta cuiˈ li yo̱keb chi tijoc nak tincˈulu̱nk cuiˈchic saˈ ruchichˈochˈ la̱in li Cˈajolbej?\nLaj fariseo ut laj titzˈol toj queˈco̱eb chi tijoc saˈ li templo\n9 Ut li Jesús quixye jun chic li jaljo̱quil ru a̱tin reheb li nequeˈxcˈoxla nak cha̱bileb ut nequeˈxtzˈekta̱naheb li jun chˈol chic. Quixye reheb: 10 Cuib li cui̱nk co̱eb saˈ li templo chi tijoc. Li jun, aˈan aj fariseo. Ut li jun chic aj titzˈol toj. 11 Laj fariseo quixxakab rib ut quitijoc chi cau xya̱b xcux ut quixye: ―At inDios, la̱in ninbantioxi cha̱cuu nak ma̱cuaˈin joˈqueb li jun chˈol chic. Aˈan eb aj e̱lkˈeb, aj ba̱nuhom ma̱usilal, ut aj muxuleb caxa̱r. La̱in ma̱cuaˈin joˈ laj titzˈol toj aˈan. 12 Caˈ sut ninba̱nu in‑ayu̱n chiru li jun xama̱n. Ut rajlal ninqˈue li junju̱nk saˈ xlaje̱tkil re chixjunil li joˈ qˈuial li nincˈul, chan laj fariseo saˈ lix tij. 13 Abanan laj titzˈol toj najt quixqˈue chak rib ut quixxulub lix jolom. Yo̱ chixtenbal li re xchˈo̱l chi rukˈ xban xrahil xchˈo̱l ut quixye: ―At inDios, la̱in aj ma̱c. Chacuuxta̱na taxak cuu, chan. 14 La̱in ninye e̱re nak laj titzˈol toj, aˈan li quisukˈi saˈ rochoch chi ti̱cobresinbil chic lix chˈo̱l. Ut laj fariseo incˈaˈ, xban nak li ani naxnimobresi rib, aˈan ta̱cubsi̱k xcuanquil. Ut li ani naxcubsi rib, aˈan ta̱qˈuehekˈ xcuanquil, chan li Jesús.\n15 Saˈ jun li cutan cuanqueb li queˈxcˈam chak lix cocˈaleb riqˈuin li Jesús re nak tixqˈue li rukˈ saˈ xbe̱neb ut ta̱rosobtesiheb. Ut eb lix tzolom li Jesús queˈxqˈue retal nak queˈcˈameˈ chak li cocˈal riqˈuin ut queˈoc chixkˈusbaleb lix naˈ xyucuaˈeb. 16 Ut li Jesús quixbokeb lix tzolom riqˈuin ut quixye reheb: ―Canabomakeb li cocˈal chi cha̱lc cuiqˈuin. Me̱ram chiruheb xban nak reheb aˈan lix nimajcual cuanquilal li Dios. 17 Relic chi ya̱l tinye e̱re li ani incˈaˈ kˈun xchˈo̱l chinpa̱banquil joˈqueb li cocˈal aˈin, aˈan incˈaˈ ta̱oc rubel lix nimajcual cuanquilal li Dios, chan.\n18 Jun li cui̱nk nim xcuanquil saˈ xya̱nkeb laj judío quia̱tinac riqˈuin li Jesús ut quixye re: ―At cha̱bil tzolonel, ¿cˈaˈru ta̱ru̱k tinba̱nu re nak tincue̱chani li yuˈam chi junelic? chan. 19 Li Jesús quixye re: ―¿Cˈaˈut nak nacaye cha̱bil cue cui incˈaˈ nacanau anihin la̱in? Jun ajcuiˈ li cha̱bil ut aˈan li Dios. 20 La̱at ac nacanau cˈaˈru naxye saˈ li chakˈrab: Matmuxuc caxa̱r. Ma̱camsi a̱cuas a̱cui̱tzˈin. Mat‑elkˈac. Matyoˈoban ticˈtiˈ chirix a̱cuas a̱cui̱tzˈin. Cha‑oxlokˈi la̱ naˈ a̱yucuaˈ, chan li Jesús re. 21 Li cui̱nk quichakˈoc ut quixye: ―Chixjunil aˈin ac yo̱quin ajcuiˈ chak chixba̱nunquil chalen saˈ incaˈchˈinal, chan. 22 Nak quirabi li cˈaˈru quixye li cui̱nk, li Jesús quixye re: ―Jun chic toj ma̱jiˈ nacaba̱nu. Cˈayi chixjunil li cˈaˈru cuan a̱cue ut ta̱si lix tzˈak reheb li nebaˈ ut ta̱cua̱nk a̱biomal saˈ choxa. Nak ac xaba̱nu aˈan, tatcha̱lk ut tina̱ta̱ke, chan li Jesús re. 23 Nak quirabi li quixye li Jesús, cˈajoˈ nak quirahoˈ saˈ xchˈo̱l li cui̱nk xban nak nabal lix biomal cuan. 24 Li Jesús quixqˈue retal nak quirahoˈ saˈ xchˈo̱l li cui̱nk ut quixye: ―Cˈajoˈ xchˈaˈajquil chokˈ re junak biom oc rubel lix nimajcual cuanquilal li Dios. 25 Ma̱min ta̱ru̱k ta̱numekˈ junak nimla xul camello saˈ ru junak cu̱x. Joˈcan ajcuiˈ li biom. Ma̱ jokˈe ta̱ru̱k ta̱oc saˈ xnimajcual cuanquilal li Dios cui caˈaj cuiˈ lix biomal naxcˈoxla, chan li Jesús. 26 Eb li queˈabin re li quixye li Jesús, queˈchakˈoc ut queˈxye: ―¿Aniheb li ta̱ru̱k teˈcolekˈ chi joˈcanan? chanqueb. 27 Li Jesús quixye reheb: ―Li cˈaˈru chˈaˈaj xba̱nunquil chiru li cui̱nk, chiru li Dios moco chˈaˈaj ta xba̱nunquil, chan. 28 Laj Pedro quixye re li Jesús: ―La̱o xkacanab chixjunil li cˈaˈru ke xban a̱ta̱kenquil, chan. 29 Li Jesús quixye: ―Relic chi ya̱l tinye e̱re, li ani naxcanab li cˈaˈru re saˈ incˈabaˈ la̱in, tixcˈul re̱kaj. Li ani naxcanab li rochoch, lix naˈ xyucuaˈ, li ras ri̱tzˈin, li rixakil, malaj ut lix cocˈal saˈ xcˈabaˈ lix nimajcual cuanquilal li Dios, aˈan tixcˈul re̱kaj. 30 Kˈaxal nabal cuiˈchic li re̱kaj tixcˈul saˈ li ruchichˈochˈ aˈin, joˈ ajcuiˈ saˈ li choxa tixcˈul li junelic yuˈam, chan li Jesús.\n31 Tojoˈnak li Jesús quixcˈameb xjuneseb lix tzolom cablaju ut quixye reheb: ―Anakcuan toxic Jerusalén re nak ta̱tzˈaklok ru chixjunil li tzˈi̱banbil xbaneb li profeta chicuix la̱in li Cˈajolbej. 32 Tinkˈaxtesi̱k saˈ rukˈeb li ma̱cuaˈeb aj judío. Tineˈxhob, tineˈxsacˈ ut tineˈxchu̱ba. 33 Ut nak acak xineˈxsacˈ chi us, tineˈxcamsi. Abanan saˈ rox li cutan tincuacli̱k cuiˈchic chi yoˈyo saˈ xya̱nkeb li camenak, chan li Jesús. 34 Ut eb lix tzolom chi ti̱c incˈaˈ queˈxtau ru li quixye li Jesús xban nak chˈaˈaj xtaubal ru chiruheb.\nLi Jesús quixqˈuirtesi jun li mutzˈ nak yo chi cuulac Jericó\n35 Nak li Jesús yo̱ chi cuulac Jericó, cuan jun li cui̱nk mutzˈ ru cˈojcˈo chire li be. Yo̱ chixtzˈa̱manquil cˈaˈru re. 36 Nak quirabi li qˈuila tenamit yo̱queb chi numecˈ, li mutzˈ quixpatzˈ cˈaˈru yo̱ chi cˈulma̱nc. 37 Queˈxye re nak li Jesús aj Nazaret yo̱ chi numecˈ. 38 Li mutzˈ quixjap re ut quixye: ―¡At Jesús, ralalat xcˈajol laj David, la̱at li yo̱co cha̱cuoybeninquil. Chacuuxta̱na taxak cuu! chan. 39 Ut eb li tenamit li yo̱queb chi numecˈ queˈoc chixkˈusbal ut queˈxye re: ―Matchokin, chanqueb re. Abanan li mutzˈ kˈaxal cuiˈchic cau quixjap re ut quixye: ―At ralalat xcˈajol laj David, chacuuxta̱na cuu, chan. 40 Nak quirabi li quixye li mutzˈ, li Jesús quixakli ut quixtakla xcˈambal li mutzˈ. 41 Nak quicˈameˈ riqˈuin, li Jesús quixye re: ―¿Cˈaˈru ta̱cuaj tinba̱nu a̱cue? chan. Ut li mutzˈ quixye: ―Ka̱cuaˈ, tincuaj nak ta̱ilok li xnakˈ cuu, chan. 42 Li Jesús quixye re: ―Chi‑ilok li xnakˈ a̱cuu. Xatqˈuira xban nak xapa̱b nak cuan incuanquil cha̱qˈuirtesinquil, chan. 43 Ut saˈ junpa̱t qui‑iloc li mutzˈ ut co̱ chirixeb. Yo̱ chixlokˈoninquil li Dios. Ut nak queˈril li cˈaˈru quicˈulman, chixjunileb li tenamit queˈxqˈue xlokˈal li Dios.


Laj Nabucodonosor naxmatkʼe ebʼ li awabʼej | Li Santil Hu re li kokʼal\nLi Awabʼejilal li twanq junelik\nSaʼ jun qʼoqyink, li awabʼej Nabucodonosor kixmatkʼe jun li naʼlebʼ li jwal chʼaʼaj. Joʼkan naq inkʼaʼ kiruuk chi wark xbʼaan naq yook xkʼaʼuxl. Kixbʼoqebʼ laj qʼe ut kixye rehebʼ: «Chʼolobʼamanq chiwu li xinmatkʼe». Aʼanebʼ keʼxye re: «At awabʼej, seeraqʼi qe laamatkʼ». Abʼan laj Nabucodonosor kixye rehebʼ: «Inkʼaʼ! Laaʼex teeye we li xinmatkʼe. Wi inkʼaʼ nekeeye we, texinkamsi». Keʼxye wiʼ chik re: «Abʼan ye qe li xaamatkʼe, tojaʼ naq tqaye aawe li xyaalal». Aʼan kixsumehebʼ: «Nekeeraj inbʼalaqʼinkil. Yeehomaq we li xinmatkʼe!». Aʼanebʼ keʼxsume: «Maaʼani saʼ ruuchichʼochʼ truuq xyeebʼal aawe li nakaapatzʼ. Maajunwa taataw!».\nJwal yook xjosqʼil laj Nabucodonosor joʼkan naq kixtaqla xkamsinkil chixjunilebʼ laj kʼehol naʼlebʼ li wank saʼ li tenamit. Joʼkan ajwiʼ teʼxkamsi laj Daniel, laj Sadrac, laj Mesac ut laj Abednego. Abʼan laj Daniel kixpatzʼ xhoonal re li awabʼej. Tojaʼ naq laj Daniel ut ebʼ li ramiiw keʼtijok chiru li Jehobʼa re naq teʼtenqʼaaq. Kʼaru kixbʼaanu li Jehobʼa?\nLi Jehobʼa kixkʼutbʼesi chiru laj Daniel li xmatkʼ laj Nabucodonosor ut kixye re kʼaru naraj xyeebʼal. Wulajaq chik, laj Daniel xkoho chi aatinak rikʼin li xmoos li awabʼej ut kixye re: «Maajun aj kʼehol naʼlebʼ teekamsi. Laaʼin ninnaw xchʼolobʼankil li xmatkʼ li awabʼej». Li moos kixkʼam laj Daniel chi rilbʼal laj Nabucodonosor. Laj Daniel kixye re li awabʼej: «Li Yos kixkʼe chaanaw li kutan chaalel. Aʼin xaamatkʼe: xaawil jun li nimla jalam u rikʼin xjolom re oor, li re xchʼool ut ebʼ li xtel re plaat, li ru xsaʼ ut xbʼeen raʼ re qʼanchʼiichʼ, ebʼ li raʼ re chʼiichʼ ut ebʼ li roq yiijach chʼiichʼ ut yiijach sebʼ. Chirix chik aʼan, jun li pek kiʼelk chaq saʼ jun li kʼicheʼ ut kixtochʼ chi kaw li roq li jalam u. Li jalam u kitoqeʼk ut kixkʼaji ribʼ, ut li iqʼ kikʼamok re. Li pek kisutqʼiik choʼq jun li nimla tzuul saʼ chixjunil li ruuchichʼochʼ».\nTojaʼ naq laj Daniel kixye: «Aʼin xyaalal li matkʼ: laaʼawabʼejilal aʼan li jolom re oor. Li xchaʼal plaat aʼan jun li awabʼejilal li tchalq chirix laawe. Li qʼanchʼiichʼ reetalil jun chik li awabʼejilal, li tchalq moqon chik, ut tjolominq saʼ xbʼeen chixjunil li ruuchichʼochʼ. Li jun chik awabʼejilal jwal kawaq ribʼ joʼ li chʼiichʼ. Saʼ rosoʼjik, wanq jun li awabʼejilal wanq xtasalil kawaq ribʼ joʼ chʼiichʼ ut wanq qʼunaq ru joʼ sebʼ. Li pek li nasutqʼiik choʼq tzuul aʼan li Xʼawabʼejilal li Yos, li tixputzʼi chixjunil ebʼ li awabʼejilal ut twanq chi junelik».\nLaj Nabucodonosor kixwiqʼibʼ ribʼ chiru laj Daniel ut kixkʼutzʼubʼ li xjolom ut kixye: «Laayos kixye aawe li xyaalal li matkʼ. Maakʼaʼ chik junaq Yos joʼ aʼan». Laj Nabucodonosor inkʼaʼ chik xkamsi laj Daniel kixkʼe bʼan choʼq aj jolominel saʼ xbʼeen chixjunil laj kʼehol naʼlebʼ ut chi jolomink saʼ xbʼeen xteepal li tenamit Babilonia. Xaawil chanru kixsume chaq li Jehobʼa li xtij laj Daniel?\n«Keʼxchʼutubʼ ebʼ li awabʼej saʼ jun li naʼajej li naxkʼabʼaʼi Armagedon saʼ Hebreo» (Apocalipsis 16:16).\nEbʼ li patzʼom: Chanru kixnaw laj Daniel li xyaalal li xmatkʼ laj Nabucodonosor? Kʼaru xyaalal li matkʼ?\nJun li awabʼejilal li chanchan nimla cheʼ\nLi xmatkʼ laj Nabucodonosor naxkʼut li tkʼulmanq moqon.


APOCALIPSIS 13 KEK - Li joskˈ aj xul li qui‑el chak saˈ - Bible Gateway\nAPOCALIPSIS 13 Kekchi (KEK)\nLi joskˈ aj xul li qui‑el chak saˈ li palau\n13 Ut li dragón quixakli chire li palau ut quicuil nak qui‑el chak saˈ li palau jun chic chanchan joskˈ aj xul cuan cuukub xjolom ut laje̱b lix xucub. Ut saˈ li laje̱b chi xucub cuan junju̱nk lix corona. Ut tzˈi̱banbil saˈ eb lix jolom jun li cˈabaˈej re xmajecuanquil li Ka̱cuaˈ. 2 Li joskˈ aj xul li quicuil, aˈan chanchan hix. Eb li rok chanchan rok li xul oso. Ut li ruch re chanchan ruch re li cakcoj. Ut li dragón quixqˈue lix cacuilal ut lix cˈojariba̱l re li joskˈ aj xul. Ut quixqˈue ajcuiˈ xcuanquil. 3 Ut quicuil nak jun reheb lix jolom li joskˈ aj xul yocˈol ut chanchan ca̱mc re. Abanan quiqˈuira. Sachso xchˈo̱leb li tenamit queˈcana chirilbal nak quiqˈuira. Ut queˈxta̱ke li joskˈ aj xul. 4 Ut queˈxqˈue xlokˈal li dragón xban nak quixqˈue xcuanquil li joskˈ aj xul. Ut queˈxlokˈoni ajcuiˈ li joskˈ aj xul ut queˈxye: ―¿Ani ta cuiˈ cuan xcuanquil joˈ li joskˈ aj xul aˈin? Ma̱ ani tixcuy pletic riqˈuin aˈan xban nak quiqˈueheˈ xcuanquil xban li dragón, chanqueb. 5 Ut quiqˈueheˈ xcuanquil li joskˈ aj xul chi a̱tinac ut chixba̱nunquil li cˈaˈru ta̱raj. Kˈaxal kˈetkˈet li xul ut yo̱ chixmajecuanquil li Dios. Sachba chˈo̱lej quixba̱nu chiru oxib chihab riqˈuin cuakib po. 6 Ut li joskˈ aj xul quixmajecua li Dios ut quixmajecua ajcuiˈ lix santil naˈaj. Ut quixmajecua li cuanqueb saˈ choxa. 7 Quiqˈueheˈ xcuanquil chi pletic riqˈuineb li ralal xcˈajol li Dios ut quinumta saˈ xbe̱neb. Quiqˈueheˈ xcuanquil saˈ xbe̱neb chixjunileb, aˈ yal ani xte̱paleb lix xeˈto̱nil yucuaˈeb, ut aˈ yal bar xtenamiteb ut aˈ yal chanru li ra̱tinoba̱leb. 8 Ut chixjunileb li cuanqueb saˈ ruchichˈochˈ teˈxlokˈoni ru li joskˈ aj xul aˈan. Teˈxlokˈoni li xul chixjunileb li incˈaˈ tzˈi̱banbileb xcˈabaˈ saˈ li hu li tzˈi̱banbil cuiˈ xcˈabaˈeb li cuanqueb xyuˈam chi junelic, li cuan riqˈuin li Jun li chanchan carner, li ac xakabanbil chak re camsi̱c saˈ xticlajic li ruchichˈochˈ. 9 Li ani ta̱raj xtaubal ru li xya̱lal, chixqˈuehak retal aˈin: 10 Li ani tento ta̱xic chi pre̱xil, xicak chi pre̱xil. Ut li ani tento ta̱camsi̱k riqˈuin chˈi̱chˈ, chicamsi̱k riqˈuin chˈi̱chˈ. Joˈcan nak cauhakeb taxak xchˈo̱leb li ralal xcˈajol li Dios. Teˈxcuy taxak xnumsinquil li raylal ut incˈaˈ ta chichˈina̱nk xchˈo̱leb.\nLi joskˈ aj xul li qui‑el chak saˈ chˈochˈ\n11 Ut chirix aˈan quicuil jun chic li joskˈ aj xul qui‑el chak saˈ chˈochˈ. Cuan cuib lix cocˈ xucub chanchan lix xucub li carner. Ut naa̱tinac joˈ naa̱tinac li dragón. 12 Li xul aˈan cuan xcuanquil joˈ li joskˈ aj xul li quiyoqˈueˈ jun xjolom ut quicam raj abanan quiqˈuira. Ut chiru ajcuiˈ aˈan naxmin ruheb chixjunileb li cuanqueb saˈ ruchichˈochˈ re nak teˈxlokˈoni li joskˈ aj xul. 13 Li xcab joskˈ aj xul quixba̱nu sachba chˈo̱lej. Naxcubsi chak xam saˈ choxa toj saˈ ruchichˈochˈ yal re nak eb li cristian teˈril. 14 Quixbalakˈiheb li cuanqueb saˈ ruchichˈochˈ riqˈuin li sachba chˈo̱lej li quiqˈueheˈ re xba̱nunquil chiru li joskˈ aj xul. Ut quixye reheb li cuanqueb saˈ ruchichˈochˈ nak teˈxyi̱b jun xjalam u̱ch li joskˈ aj xul li quiyoqˈueˈ riqˈuin chˈi̱chˈ ut quiqˈuira. 15 Ut li xcab xul quiqˈueheˈ xcuanquil re nak tixqˈue xmusikˈ lix jalam u̱ch li xbe̱n joskˈ aj xul re ta̱a̱tinak ut tixqˈue chi ca̱mc li ani incˈaˈ ta̱qˈuehok xlokˈal. 16 Quixpuersi ruheb chixjunileb re nak teˈxcˈul li retalileb saˈ lix nim ukˈ malaj saˈ xpe̱quemeb. Queˈqˈueheˈ retalileb chixjunileb li cuanqueb xcuanquil joˈ ajcuiˈ li ma̱cˈaˈeb xcuanquil, eb li biom joˈ eb ajcuiˈ li nebaˈ, eb li lokˈbil mo̱s joˈ ajcuiˈ li ma̱cˈaˈeb xpatrón. 17 Cui ma̱cˈaˈ li retalileb saˈ xnim ukˈ malaj saˈ xpe̱quemeb, incˈaˈ ta̱ru̱k teˈlokˈok chi moco ta̱ru̱k teˈcˈayi̱nk. Li retalil li teˈqˈuehekˈ, aˈan xcˈabaˈ li joskˈ aj xul. Lix cˈabaˈ aˈan, aˈan ajcuiˈ jun li número. 18 Aˈin naraj nak cua̱nk xnaˈleb li ani ta̱ilok re. Li ani cuan xnaˈleb naru tixsicˈ cˈaˈru xya̱lal. Naru ta̱rajla lix letril lix cˈabaˈ li joskˈ aj xul ut ta̱e̱lk lix número jun li cui̱nk. Li número aˈan cuakib ciento riqˈuin cuakib xca̱cˈa̱l (666).


APOCALIPSIS 4 KEK - Lix lokˈlaj cˈojariba̱l li Dios cuan - Bible Gateway\nAPOCALIPSIS 4 Kekchi (KEK)\nLix lokˈlaj cˈojariba̱l li Dios cuan saˈ choxa\n4 Ut chirix aˈan quicuil jun chic li visión. Quicuil jun li oqueba̱l teto saˈ choxa. Ut quicuabi cuiˈchic li xya̱b li cux li quicuabi xbe̱n cua, chanchan xya̱b jun li trompeta nak yo̱ chi a̱tinac, ut quixye cue: ―Taken chak arin ut tincˈutbesi cha̱cuu li cˈaˈak re ru ta̱cˈulma̱nk mokon, chan. 2 Ut saˈ li visión li quixcˈutbesi chicuu li Dios riqˈuin xcuanquil li Santil Musikˈej, quicuil saˈ choxa jun li lokˈlaj cˈojariba̱l. Ut quicuil nak cuan jun cˈojcˈo saˈ li cˈojariba̱l aˈan. 3 Ut li ani chunchu saˈ li cˈojariba̱l, cˈajoˈ lix lokˈal. Li riloba̱l chanchan li cha̱bil pec jaspe malaj ut chanchan li cha̱bil pec cornalina li nalemtzˈun. Ut lix cˈojariba̱l sutsu riqˈuin jun li xo̱quikˈab chanchan li cha̱bil pec esmeralda nak quicuil. 4 Ut chi xjun sutam li lokˈlaj cˈojariba̱l cuanqueb ca̱hib xcaˈcˈa̱l chic li cˈojariba̱l. Ut aran cˈojcˈo̱queb li ca̱hib xcaˈcˈa̱l li queˈcˈamoc chak be chiruheb laj pa̱banel. Sak li rakˈeb ut cuanqueb xcorona oro saˈ xjolomeb. 5 Ut saˈ li lokˈlaj cˈojariba̱l nareploc li chanchan rakˈ ca̱k ut lix ya̱b li choki̱nc chanchan nak namok li ca̱k. Chiru cuan cuukub li lámpara lochlo retalil li Santil Musikˈej. 6 Ut quicuil ajcuiˈ jun chanchan neba̱l cuan chiru li cˈojariba̱l. Nalemtzˈun joˈ li lem ut chanchan jun li palau sak sak ru. Chi xjun sutam li cˈojariba̱l cuanqueb ca̱hib li yoˈyo̱queb, chanchaneb ángel. Nabal li xnakˈ ruheb, joˈ chiru joˈ chirixeb. 7 Li xbe̱n li chanchan ángel, aˈan chanchan na‑iloc jun li cakcoj; li xcab, aˈan chanchan na‑iloc jun li cuacax; li rox, aˈan cuan xnakˈ ru chanchan ru jun cui̱nk; ut li xca̱, aˈan chanchan jun li nimla cˈuch yo̱ chi xicˈa̱nc. 8 Cuan cuakitk xiqˈueb li junju̱nk. Nabal li xnakˈeb ru cuan xcaˈ pacˈalil. Chi kˈek chi cutan yo̱queb chixyebal: ―Santo, santo, santo. Lokˈoninbil taxak ru li Ka̱cuaˈ Dios li kˈaxal nim xcuanquil, li ac cuan ajcuiˈ chak saˈ xticlajic, li cuan anakcuan ut li cua̱nk chi junelic. 9 Rajlal nequeˈxqˈue xlokˈal ut nequeˈxnima ru ut nequeˈxbantioxi chiru li nimajcual Dios, li yoˈyo chi junelic kˈe cutan, li cˈojcˈo saˈ lix lokˈlaj cˈojariba̱l. 10 Eb li chanchaneb ángel yo̱queb chi lokˈoni̱nc, ut li ca̱hib xcaˈcˈa̱l chi aj cˈamol be nequeˈxcuikˈib ribeb chiru li Ka̱cuaˈ Dios, li cˈojcˈo saˈ lix cˈojariba̱l ut queˈxlokˈoni xban nak yoˈyo chi junelic kˈe cutan ut queˈxqˈue lix corona chiru lix cˈojariba̱l re xqˈuebal xlokˈal. 11 Ut queˈxye re: At Ka̱cuaˈ, at kaDios, a̱cˈulub nak takaqˈue a̱lokˈal. A̱cˈulub nak ta̱nima̱k a̱cuu ut ta̱qˈuehekˈ a̱cuanquil xban nak la̱at catyi̱ban re chixjunil li cˈaˈru cuan. Xban nak joˈcan xacuaj la̱at, joˈcan nak xayoˈobtesiheb li cˈaˈru cuanqueb.


Laj Jonatan ut laj David | Li xnaʼlebʼ li Santil Hu rehebʼ li kokʼal\nInkʼaʼ naxuwak ut inkʼaʼ natzʼeqtaanank\nLi xkʼabʼaʼ li xbʼeen ralal laj Saul aʼan Jonatan, ut inkʼaʼ naxuwak chi yalok. Laj David kixye naq laj Jonatan jwal seebʼ chiru jun li tʼiw ut qʼaxal kaw ribʼ chiru jun li kaqkoj. Saʼ jun kutan, laj Jonatan kirilebʼ laj puubʼ re Filistea saʼ jun li tzuul. Joʼkan naq, kixye re laj kʼamol re li xkʼanjelobʼaal: «Tooyaloq saʼ xbʼeenebʼ wi li Jehobʼa naxkʼut chiqu jun li eetalil. Wi ebʼ laj Filisteo teʼxye qe naq tootaqeʼq, tqanaw naq tento tooyaloq». Ebʼ laj Filisteo keʼxjap re: «Taqenqex chi yalok!». Tojaʼ naq, laj Jonatan ut laj kʼamol puubʼ keʼtaqeʼk saʼ tzuul ut keʼxqʼax ru 20 aj puubʼ.\nXbʼaan naq laj Jonatan aʼan li xbʼeen ralal laj Saul, aʼan raj awabʼej naq tkamq li xyuwaʼ. Abʼan laj Jonatan naxnaw naq li Jehobʼa kisikʼok ru laj David choʼq awabʼej re Israel ut inkʼaʼ naxkaqali. Keʼxkʼam bʼan ribʼ saʼ amiiwil. Keʼxye naq teʼril ut teʼxkol ribʼ chiribʼilebʼ ribʼ. Re xkʼutbʼal naq ramiiwebʼ ribʼ, laj Jonatan kixkʼe re laj David li raqʼ, li xjutzʼchʼiichʼ, li xnaʼ simaj ut xkʼaamal xsaʼ.\nNaq laj David yook chi elelik chiru laj Saul, laj Jonatan kiwulak rilbʼal ut kixye re: «Kawaq aawibʼ ut matxuwak. Li Jehobʼa xatxsikʼ choʼq awabʼej. Linyuwaʼ naxnaw aʼin». Ma twulaq raj chaawu junaq laawamiiw jwal chaabʼil joʼ laj Jonatan?\nLaj Jonatan naabʼal sut kixkʼe saʼ chʼaʼajkilal li xyuʼam re xtenqʼankil li ramiiw. Naxnaw naq laj Saul, li xyuwaʼ, naraj xkamsinkil laj David, joʼkan naq, kixye re: «Wi taakamsi laj David, tatmaakobʼq. Maakʼaʼ xmaak chaawu». Kʼajoʼ naq kijosqʼoʼk laj Saul rikʼin laj Jonatan. Naq xnumeʼk wiibʼ oxibʼ chihabʼ, laj Saul ut laj Jonatan keʼkamk saʼ jun li yalok.\nNaq ak xkamk chik laj Jonatan, laj David kixsikʼ chaq laj Mefiboset, li ralal laj Jonatan. Naq kixtaw, kixye re: «Tatwil toj saʼ laakamik xbʼaan naq wamiiw chaq laayuwaʼ. Tatkanaaq saʼ wochoch ut tatwaʼaq wikʼin saʼ linmeex». Laj David maajunwa kisachk saʼ xchʼool laj Jonatan, li ramiiw.\n«Aʼin lintaqlahom: naq teera eeribʼ cheeribʼil eeribʼ joʼ naq laaʼin xexinra. Maaʼani qʼaxal nim li xrahom chiru aʼin: naq junaq tixqʼaxtesi li xyuʼam saʼ xkʼabʼaʼebʼ li ramiiw» (Juan 15:12, 13).\nEbʼ li patzʼom: Chanru kixkʼutbʼesi laj Jonatan naq inkʼaʼ naxuwak? Chanru kixkʼutbʼesi laj Jonatan naq inkʼaʼ kitzʼeqtaanank?


1–10, Eb’ li Kab’laju tento te’xtaqla li evangelio ut te’xtaqsi lix yaab’ kuxej re xtijb’aleb’ chixjunil li tenamit ut teepal; 11–15, Tento te’xpaqo lix kruseb’, te’xtaaqe li Jesus, ut te’xch’olaniheb’ lix karneer; 16–20, Eb’ li neke’k’uluk re li Xb’eenil Awa’b’ejil nekexk’ul li Qaawa’; 21–29, Li q’ojyin naxtz’ap xb’een li ch’och’, ut ka’ajeb’ wi’ li neke’paab’an ut neke’kub’e xha’ te’kole’q; 30–34, Li Xb’eenil Awa’b’ejil ut li Kab’laju neke’xk’am lix laawil lix k’ojlajik lix tz’aqalil ru li kutan.\n1 Chi yaal jo’ka’in naxye li Qaawa’ aawe laa’at inmoos aj Thomas: Wab’ihomeb’ laa tij; ut laa mayej taqenaq jo’ jun ajultikahom chiwu, choq’ reheb’ a’an, laa komon, li ke’sik’e’ ru re xch’olob’ankil xyaalal lin k’ab’a’ ut re bxtaqlankil chi najt sa’ xyanqeb’ chixjunil li tenamit, junkab’al, aatinob’aal, ut teepal, ut ke’k’ojob’aman chi b’aanunb’il xb’aaneb’ lin moos.\n2 Chi yaal ninye aawe, wanjenaq yal junjunq li k’a’aq re ru sa’ laa ch’ool ut aawik’in laa’at li moko nasaho’ ta wi’ chi tz’aqal inch’ool laa’in, li Qaawa’.\n3 A’b’anan, a’ yaal jo’ axakub’si aaloq’al taataqsimanq aaloq’al; jo’kan ut, kuyb’il chixjunil aamaak.\n4 Chiwanq axsahil aach’ool chiru li wilob’aal; ut laa’at taach’olob’ xyaalal lin k’ab’a’, moko ka’aj ta wi’ chiruheb’ laj bGentil, chiruheb’ aj b’an wi’ laj cJudio; ut laa’at taataqla li waatin toj sa’ xmaril li ruchich’och’.\n5 aChayal ut aawu, wulaj wulaj, ut rajlal kutan chi’elq lix yaab’ aakux re bxtijb’aleb’, ut naq taa’ok q’ojyin me’war li ani wankeb’ sa’ li ruchich’och’, xb’aan laa yehom.\n6 Chinawmanq ru laa wochoch sa’ Sion, ut amaawisi laa junkab’al; xb’aan naq laa’in, li Qaawa’, wan jun ink’anjel xnimal ru chaab’aanu, re xpuktesinkil lin k’ab’a’ sa’ xyanqeb’ li ralal xk’ajoleb’ li winq.\n7 Jo’kan ut, ab’ak’ laa yiitoq choq’ re li k’anjel. Tz’aptz’ooq ajwi’ laa woq, xb’aan naq sik’b’il aawu, ut wan laa b’e sa’ xyanqeb’ li tzuul, ut sa’ xyanqeb’ k’iila tenamit.\n8 Ut rik’in laa waatin naab’al li taqenaqeb’ te’k’ame’q ataq’a, ut rik’in laa waatin naab’al li kub’enaqeb’ te’taqsiiq xloq’al.\n9 Lix yaab’ aakux taawanq chixch’iilankil laj q’etol aatin, ut chi ch’iilanb’il aab’aan li ru’uj raq’ laj yoob’anel aatin chixch’anab’ lix po’jenaqil na’leb’.\n10 aTuulanaq aach’ool; ut li Qaawa’ laa Dios tatxb’eresi chawuq’, ut tixk’e xsumenkil ru laa tij.\n11 Ninnaw ru laa ch’ool, ut wab’ihom laa tij chirixeb’ laa komon. Me’wan chi tiib’ileb’ ru aab’aan sa’ arahok sa’ xb’een naab’al chik; a’ut chiwanq aarahom choq’ reheb’ a’an jo’ choq’ aawe laa’at; ut chinumtaaq laa rahom choq’ reheb’ chixjunil li winq, ut choq’ reheb’ chixjunil li neke’rahok re lin k’ab’a’.\n12 Ut chattijoq choq’ reheb’ laa komon xkomoneb’ li Kab’laju. Tijeb’ chi kaw choq’ re lin k’ab’a’, ut che’wanq chi tijb’il xb’aan chixjunil lix maakeb’, ut tiikaqat chiwu chixpaab’ankil lin ak’ab’a’.\n13 Ut chirix li aaaleek te’xk’ul, ut naab’al li brahob’tesiik, k’e reetal, laa’in, li Qaawa’, teb’ink’oxla sa’ inch’ool, ut wi ink’a’ neke’xkawob’resi li raameb’, ut ink’a’ neke’jipo’ xk’a’uxleb’ chiwix, cte’jale’q xch’ool, ut laa’in teb’ink’irtesi.\n14 Anajwan, ninye aawe, ut li k’a’ru ninye aawe, ninye re chixjunileb’ li Kab’laju: Waklinqex, ut b’ak’omaq lee yiitoq, ut paqomaq lee akrus, taaqehomaqin, ut bch’olanihomaqeb’ lin karneer.\n15 Meetaqsi eeloq’al eejunes; ameepo’resi eech’ool chirix lin moos aj Jose; xb’aan naq chi yaal ninye eere, laa’in wankin rik’in a’an, ut li wuq’ taawanq sa’ xb’een; ut li blaaw li kink’e re a’an, ut eere ajwi’ laa’ex, ink’a’ taa’isiiq chaq rik’in a’an toj reetal naq tink’ulunq.\n16 Chi yaal ninye aawe, at inmoos Thomas, laa’at li winq li kinsik’ ru re naq k’amk’ooq aab’aan lix laawil lin awa’b’ejihom, jo’ wan chirixeb’ li Kab’laju, chi najt sa’ xyanqeb’ chixjunil li tenamit—\n17 Re naq laa’at tatwanq choq’ inmoos re xteeb’al xtz’apleb’ li rokeb’aal li awa’b’ejihom sa’ chixjunil li na’ajej b’ar wi’ lin moos aj Jose, ut lin moos aj aSidney, ut lin moos aj bHyrum, ink’a’ neke’ru chi chalk;\n18 Xb’aan naq sa’ xb’eeneb’ a’an xinkanab’ riiqil chixjunileb’ li iglees chiru jarub’aq kutan.\n19 Jo’kan ut, yalaq ta b’ar tate’xtaqla, ayu laa’at, ut laa’in tinwanq aawik’in; ut sa’ yalaq b’ar taach’olob’ wi’ lin k’ab’a’, ataateemanq jun nimla okeb’aal choq’ aawe, re naq te’ruuq chixk’ulb’al li waatin.\n20 Ani anak’uluk re li waatin nikinixk’ul laa’in, ut ani nak’uluk we, naxk’uleb’ a’an, li Xb’eenil Awa’b’ejil, li keb’intaqla, li keb’ink’e choq’ aj k’ehol na’leb’ choq’ re lin k’ab’a’, cheru.\n21 Ut jo’kan wi’chik, ninye aawe, naq ani taataqla sa’ lin k’ab’a’, rik’in xyaab’eb’ xkux laa komon, eb’ li aKab’laju, chi taqlanb’ileb’ ut bk’eeb’il xwankileb’ chi tz’aqal aab’aan, te’wanq xwankil chixteeb’al li rokeb’aal lin awa’b’ejihom choq’ re yalaq tenamit li b’arwan teetaqlaheb’ wi’—\n22 A’ yaal jo’ te’xtuulanob’resi rib’ chiwu, ut te’kanaaq sa’ li waatin, ut ate’ab’inq chiru lix yaab’ xkux lin Musiq’.\n23 Chi yaal, chi yaal, ninye eere, li aq’ojyin naxtz’ap xb’een li ch’och’, ut li nimla q’ojyin lix k’a’uxleb’ li tenamit, ut chixjunil li tz’ejwalej xkana chi bpo’jenaq chiru li wilob’aal.\n24 K’ehomaq reetal, li aeeqajunk nachal chi seeb’ sa’ xb’eeneb’ li wankeb’ sa’ li ruchich’och’, jun kutan re josq’il, jun kutan re k’atok, jun kutan re sache’k-u, re byaab’ak, re raho’k ch’oolej, ut re ayaynak; ut jo’ jun sut iq’ taachalq sa’ xb’een chixjunil lix b’een li ch’och’, chan li Qaawa’.\n25 Ut sa’ xb’een li wochoch ataatiklaaq chaq, ut chalen chaq sa’ li wochoch taa’elq, chan li Qaawa’;\n26 Xb’een wa sa’ eeyanq laa’ex, chan li Qaawa’, li akexyehok re naq nekenaw ru lin k’ab’a’ ut ink’a’ bkenaw wu, ut ckexmajewan chiwix sa’ xyi li wochoch, chan li Qaawa’.\n27 Jo’kan ut, chek’e reetal naq ink’a’ teech’a’ajkila eek’a’uxl chirix li k’a’ru na’uxman sa’ lin iglees sa’ li na’ajej a’in, chan li Qaawa’.\n28 aChesaqob’resi b’an ru lee ch’ool chiwu; toja’ ut naq bchexxik sa’ chixjunil li ruchich’och’, ut chejultika lin evangelio chiru li junjunq li yo’ob’tesinb’il li maji’ nak’uluk re;\n29 Ut ani anapaab’an ut bnakub’e xha’ taakole’q, ut ani ink’a’ napaab’an, ut ink’a’ nakub’e xha’, ctaak’ehe’q sa’ tojb’a-maak.\n30 Xb’aan naq eere laa’ex, li aKab’laju, ut eb’ a’an, li bXb’eenil Awa’b’ejil, li xaqab’anb’ileb’ eerochb’een re te’wanq choq’ aj k’ehol eena’leb’ ut aj jolominel eere, k’eeb’il xwankil li tijonelil a’in, choq’ re li roso’jikil kutan ut choq’ re li jun sutaq chik, sa’ li wan wi’ lix ck’ojlajik lix tz’aqalil ru li kutan,\n31 Li wankilal li nekek’am wi’ laa’ex, eerochb’een chixjunileb’ li ke’k’uluk re jun k’ojlajik sa’ yalaq jo’q’e chi kutan chalen chaq sa’ xtiklajik li yo’ob’tesink;\n32 Xb’aan naq chi yaal ninye eere, eb’ lix alaawil li jun k’ojlajik a’in, li kek’ul laa’ex, bke’numsiman chaq chalen rik’ineb’ li yuwa’b’ej, ut anajwan sa’ roso’jik, taqlanb’ileb’ taq’a chalen sa’ choxa eerik’in laa’ex.\n33 Chi yaal ninye eere, k’a’jo’ xnimal ru lee b’oqb’al. aCh’ajob’resihomaq lee ch’ool ut lee raq’, maare anchal btaapatz’manq reeqaj lix kik’el li tasal tenamit a’in sa’ lee ruq’.\n34 Tiikaqex chi paab’ank toj reetal naq tink’ulunq, xb’aan naq atink’ulunq chi seeb’; ut lin q’ajkamuhom wan wik’in re xk’eeb’al reeqaj re li junjunq chi winq a’ yaal chanruhaq bxk’anjel. Laa’in li Alfa ut li Omega. Amen.


Li muqmuukil naʼlebʼ | Tzolomaqebʼ leekokʼal\nLi muqmuukil naʼlebʼ\nLi xRebeca kixsahobʼresi xchʼool li Jehobʼa\nLi xRahab kʼojkʼo xchʼool chirix li Jehobʼa\nKixsahobʼresi xchʼool li Jehobʼa ut li xyuwaʼ\nLaj Samuel kixbʼaanu li kiraj li Jehobʼa\nKʼaru taabʼaanu naq tatxuwaq ut wanqat aajunes?\nLaj Josias kixsikʼebʼ ru li ramiiw\nLaj Jeremias inkʼaʼ kixkanabʼ li Jehobʼa\nLi Jesus junelik kiʼabʼink\nLi keʼtzʼiibʼak chaq chirix li Jesus\nJun li saaj al inkʼaʼ kixuwak\nLaj Timoteo junelik kiraj tenqʼank\nLi awabʼejilal li tixjolomi chixjunil\nCHAAWIL SAʼ Abjasio Bashkir Cakchiquel (Central) Pidgin (Cameroon) Q’eqchi’ abui acholi afrikáans ahanta ajië albanés alemán alemán de Pensilvania altaico alur amárico armenio asamés aucano aymara azerí azerí (alfabeto cirílico) bajo alemán bambara bassa de camerún bassa de liberia batak (karo) batak (simalungun) batak (toba) baulé becol bengalí bete biak birmano bislama bomu boulou búlgaro cabilé camboyano catalán cebuano chavacano checo chichewa chino (tradicional) chino simplificado chitonga chitonga (zimbabwe) chitumbuka chokue chol chuabo cibemba cinamwanga cingalés citonga congo coreano criollo de las seychelles criollo haitiano criollo mauriciano criollo portugués croata dangme danés dayak ngaju digor duala dusun edo efik emberá (catío) endebele endebele de Zimbabue endonga endáu enzema eslovaco esloveno español estonio ewé feroés finlandés fiyiano fon frafra francés ga galician galés garífuna georgiano gitonga griego groenlandés guaraní guaraní boliviano guerze gujarati gun guna hausa hebreo herero hiligaynon hindi hiri motu hmong holandés húngaro iban ibanag ibinda ibo ilocano indonesio inglés irlandés ishan islandés isoko italiano japonés javanese kachin kannada kaonde kayin sgaw kazajo khana kikamba kikongo kikuyu kiluba kimbundu kinande kiniaruanda kipende kirguís kiribatiano kirundi kisi kpelle krio kurdo kurdo kurmanyí del Cáucaso kwangalí kwanyama kyangonde lamba lenie letón lhukonzo lifu lingala lituano lomue luganda lugbara lunda luo luvale macedonio macua malayo malayálam malgache maltés mam mambue-lungu maninkakan oriental manyacú mapudungún maratí mare marshalés maya mazahua mazateco de Huautla mendé mixe mixteco de guerrero mixteco de huajuapan mizo mongol more motu navajo nepalés ngäbere (o guaymí) nias nicobarés niueano noruego nyungwe náhuatl de guerrero náhuatl de la huasteca náhuatl del centro náhuatl del norte de puebla osético otetela otomí del valle del Mezquital pangasinán panjabí panjabí (escritura nasta’liq) papiamento de aruba papiamento de curazao pemón piaroa pidgin de las islas salomón pidgin nigeriano polaco portugués pular purépecha páez quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de santiago del estero quiché rapa nui rarotongués romaní de Macedonia (alfabeto cirílico) romaní de bulgaria romaní de macedonia romaní del este de Eslovaquia romaní del norte de Grecia romaní del sur de Grecia rumano runyankore ruso rutoro samoano sango sanguir saracu saramacano sarnami sena sena serbio serbio (alfabeto latino) sesoto shona sidama silozi soli somalí sranangtongo suajili suati sueco sundanés susu tagalo tahitiano tai tamil tandroy tankarana tarahumara tayik telugu tetum tivo tlapaneco toba tojolabal tok pisin tongano toraja totonaco tseltal tshiluba tsonga tsotsil tsuana turco turcomano turcomano tuvaluano tuviniano twi tártaro tének ucraniano uhobo uigur (alfabeto cirílico) umbundú urdu uzbeko valenciano vascuence vendal vezo vietnamita wallisiano waray-waray wayuunaiki wichi wolaita xhosa xitshwa yoruba zapoteco del istmo zapoteco re lachiguiri zulú árabe ñanya\nMa xeʼxye aawe junaq li naʼlebʼ li maaʼani chik nanawok re?... * Aʼin nawbʼil ru joʼ muqmuukil naʼlebʼ xbʼaan naq kaʼajwiʼ aawe xeʼxye. Li Santil Hu naʼaatinak ajwiʼ chirix jun «li muqmuukil naʼlebʼ». Abʼan aʼin nachalk rikʼin li Yos. Nayeemank re chi joʼkan xbʼaan naq maaʼani chik nanawok re chi moko ebʼ li anjel. Ma nakaanaw chanruhebʼ li anjel? Ebʼ li anjel inkʼaʼ nekeʼilmank ru. Ut keʼraj ajwiʼ xnawbʼal li muqmuukil naʼlebʼ aʼin. Ma twulaq raj chaawu xnawbʼal aʼin?...\nEbʼ li anjel keʼraj xnawbʼal li muqmuukil naʼlebʼ aʼin\nAk xnumeʼk naabʼal chihabʼ chalen chaq naq li Yos kixyobʼtesi jun winq ut jun ixq. Chanru xkʼabʼaʼebʼ?... Aʼan laj Adan ut xʼEva. Ut keʼkʼeheʼk chaq saʼ li naʼajej Eden. Li Yos kixyiibʼ chiʼus li naʼajej aʼin choʼq rehebʼ. Kiraj naq laj Adan, li xʼEva ut ebʼ li xkokʼal teʼxchʼinaʼusa chixjunil li Ruuchichʼochʼ joʼ li naʼajej Eden. Ut kiraj naq teʼwanq xyuʼam chi junelik saʼ li chʼinaʼusil naʼajej. Abʼan, kʼaʼut inkʼaʼ kikʼulmank aʼin?\nLaj Adan ut xʼEva inkʼaʼ keʼabʼink chiru li Yos. Joʼkan naq, moko wanko ta saʼ li chʼinaʼusil naʼajej arin saʼ Ruuchichʼochʼ. Abʼan li Yos kixye naq saʼ junaq kutan tchʼinaʼusoʼq li Ruuchichʼochʼ. Chixjunilebʼ sahaqebʼ saʼ xchʼool ut teʼwanq xyuʼam chi junelik. Abʼan, chanru tixbʼaanu aʼin li Yos? Chiru naabʼal chihabʼ maajun rehebʼ li qas qiitzʼin kinawok chaq re aʼin. Muqmu chaq chiruhebʼ!\nAbʼan timil timil kiʼok chi nawmank. Naq li Jesus kichalk saʼ Ruuchichʼochʼ, kixkʼut kʼaru li muqmuukil naʼlebʼ aʼin. Kixye naq aʼan li Xʼawabʼejilal li Yos. Naq nokootijok naqaye re li Yos: «Chichalq ta laanimajwal awabʼejihom». Kʼaʼut naqaye aʼin? Xbʼaan naq li Xʼawabʼejilal li Yos tixchʼinaʼusa chixjunil li Ruuchichʼochʼ.\nMa twulaq raj chaawu wank saʼ li chʼinaʼusil naʼajej aʼin?... Jultikoʼq aawe naq kaʼajwiʼ li nekeʼabʼink chiru li Yos teʼwanq saʼ li chʼinaʼusil naʼajej arin saʼ Ruuchichʼochʼ. Li Santil Hu naʼaatinak chirixebʼ winq ut ixq li keʼabʼink chaq chiru li Jehobʼa. Saʼ li tasal hu aʼin tqatzol anihebʼ chaq ut chanru tooruuq xkʼambʼal qe rikʼinebʼ. Ma twulaq raj chaawu xnawbʼalebʼ ru?...\nQILAQ LI SANTIL HU:\n^ párr. 3 Naq taataw li eetalil aʼin (...) saʼ li junjunq chi tzolom, taakʼehebʼ xhoonal ebʼ laakokʼal re naq teʼxsume ebʼ li patzʼom.\nEBʼ LI PATZʼOM:\nKʼaru li muqmuukil naʼlebʼ wank saʼ li Santil Hu?\nKʼaʼut naq anaqwan moko chʼinaʼus ta chixjunil li Ruuchichʼochʼ?\nLi Jesus kixkʼut kʼaru li muqmuukil naʼlebʼ aʼin. Ma jultik aawe kʼaru aʼan?\nKʼaru tqabʼaanu re naq toowanq saʼ li chʼinaʼusil naʼajej arin saʼ Ruuchichʼochʼ?


EFESIOS 1 KEK - Li Hu li Quixtzˈi̱ba li San Pablo - Bible Gateway\nEFESIOS 1 Kekchi (KEK)\nLi Hu li Quixtzˈi̱ba li San Pablo reheb laj Efeso\nLaj Pablo quixtakla xsahil xchˈo̱leb\n1 La̱in laj Pablo. La̱in x‑apóstol li Jesucristo xban nak joˈcan quiraj li Dios. Yo̱quin chixtzˈi̱banquil li hu aˈin e̱riqˈuin la̱ex laj pa̱banel li cuanquex Efeso. Yo̱quin chi tzˈi̱bac e̱riqˈuin che̱junilex la̱ex li nequeqˈue e̱chˈo̱l chixpa̱banquil li Jesucristo. 2 Chicua̱nk taxak e̱riqˈuin li ruxta̱n ut li tuktu̱quil usilal li naxqˈue li Dios li kaYucuaˈ ut li naxqˈue li Ka̱cuaˈ Jesucristo.\nLi Cristo na‑osobtesin ke\n3 Lokˈoninbil taxak li Dios lix Yucuaˈ li Ka̱cuaˈ Jesucristo. Xban nak junajo chic riqˈuin li Cristo, li Dios naxqˈue chak ke chixjunil li kosobtesinquil li nachal chak saˈ choxa. 4 Nak toj ma̱jiˈ naxyi̱b chak li ruchichˈochˈ li Dios, ac sicˈbil chak ku xban saˈ xcˈabaˈ li Jesucristo, re nak ti̱cak li kayuˈam ut ma̱cˈaˈak chic kama̱c. 5 Xban nak nocoxra, joˈcan nak quixsicˈ chak ku re nak la̱ako chic li ralal xcˈajol saˈ xcˈabaˈ li Jesucristo. Quixba̱nu chi joˈcan xban nak joˈcan quiraj. 6 Joˈcan nak chikalokˈonihak ru li Dios xban nak yal chi ma̱tan quiruxta̱na ku nak quixtakla chak li Ralal li kˈaxal raro xban. 7 Kˈaxal numtajenak li rusilal li Dios li quixqˈue ke xban nak riqˈuin xcamic li Jesucristo, cuan kacolbal ut cuybil sachbil chic li kama̱c. 8 Li rusilal quixqˈue ke chi numtajenak xqˈuial ut quixqˈue kanaˈleb re nak takatau ru li xya̱lal. 9 Ut quixcˈutbesi chiku li naˈleb li mukmu nak quicuan chak junxil, aˈ li qui‑ala saˈ xchˈo̱l xba̱nunquil nak quixtakla chak li Jesucristo. 10 Ta̱cuulak xkˈehil nak ta̱tzˈaklok ru chixjunil joˈ naraj li Dios. Tixjunaji chixjunil li cˈaˈru cuan joˈ saˈ choxa joˈ saˈ ruchichˈochˈ. Ut aˈ chic li Cristo ta̱jolomi̱nk re chixjunil. 11 La̱o aj judío sicˈbil ku xban li Dios chokˈ ralal xcˈajol saˈ xcˈabaˈ li Cristo. Aˈin qui‑uxman xban nak joˈcan quiraj li Dios ut xban nak aˈan yal re saˈ xbe̱n chixjunil. 12 Quixba̱nu chi joˈcan re nak lokˈoninbilak ru kaban la̱o li co‑oybenin re li Cristo nak toj ma̱jiˈ nacˈulun saˈ ruchichˈochˈ. 13 Ut joˈcan ajcuiˈ la̱ex li ma̱cuaˈex aj judío. Nak xerabi li xya̱lal li colba‑ib, la̱ex xepa̱b li Cristo ut xecˈul li Santil Musikˈej, li quiyechiˈi̱c e̱re chokˈ retalil nak la̱ex chic li ralal xcˈajol. 14 Li Santil Musikˈej quiqˈueheˈ ke chokˈ retalil nak takacˈul chixjunil li yechiˈinbil ke xban li Dios ut ta̱tzˈaklok ru li kacolbal. Joˈcan nak lokˈoninbilak ru riqˈuin lix nimal xcuanquilal.\nLaj Pablo natijoc chirixeb laj pa̱banel\n15 La̱in xcuabi resil nak chi anchal e̱chˈo̱l nequepa̱b li Ka̱cuaˈ Jesucristo ut xcuabi resil nak nequera le̱ rech aj pa̱banelil. 16 Joˈcan nak junelic ninbantioxin chiru li Dios ut yo̱quin chi tijoc che̱rix. 17 Nintijoc chiru li nimajcual Dios, lix yucuaˈ li Ka̱cuaˈ Jesucristo, ut nintzˈa̱ma chiru nak tixqˈue e̱naˈleb re nak te̱tau ru chi tzˈakal lix naˈleb li Dios ut re nak te̱tau ru li xya̱lal chi us. 18 Nintzˈa̱ma chiru li Dios nak tixqˈue e̱naˈleb re nak te̱tau ru cˈaˈru le̱ lokˈlaj ma̱tan li yo̱quex chiroybeninquil xban nak sicˈbil e̱ru xban li Dios. Te̱cˈul le̱ ma̱tan e̱rochbeneb chixjunileb laj pa̱banel. 19 Ut nintzˈa̱ma ajcuiˈ chiru li Dios nak tixqˈue e̱naˈleb re nak te̱nau nak kˈaxal nim lix cuanquil saˈ kabe̱n la̱o li nocopa̱ban re. 20 Ut aˈan ajcuiˈ lix nimal xcuanquil li quicuaclesin re li Cristo chi yoˈyo saˈ xya̱nkeb li camenak ut quixcˈojob saˈ xnim ukˈ li Dios aran saˈ li santil choxa ut quixqˈue xcuanquil. 21 Kˈaxal nim xcuanquil li Cristo saˈ xbe̱neb chixjunileb li ángel ut li ma̱us aj musikˈej ut saˈ xbe̱neb li cuanqueb xcuanquil chi takla̱nc saˈ choxa joˈ saˈ ruchichˈochˈ. Kˈaxal nim saˈ xbe̱n chixjunil li cˈaˈak re ru li cuanqueb xcuanquil anakcuan ut chi junelic kˈe cutan. 22 Li Dios quixqˈue chixjunil rubel xcuanquil li Cristo ut quixqˈue li Cristo chi jolomi̱nc reheb laj pa̱banel ut aˈan chic yal re saˈ xbe̱neb. 23 Li Cristo aˈan li najolomin ke la̱o aj pa̱banel. Ut la̱o chanchano li rok rukˈ nak cuanco. Junak li tzˈejcualej moco tzˈakal ta re ru cui ma̱cˈaˈ lix jolom. Joˈcan ajcuiˈ junak li jolomej, cui ma̱cˈaˈ li rok rukˈ incˈaˈ tzˈakal re ru. Joˈcan nak tento nak li Cristo ta̱jolomi̱nk ke la̱o aj pa̱banel ut la̱o cua̱nko joˈ li rok rukˈ li Cristo.


Nekeʼwulak saʼebʼ li tenamit | Xnaʼlebʼ li Santil Hu rehebʼ li kokʼal\nEbʼ laj paabʼanel nekeʼwulak saʼ naabʼal chi tenamit\nEbʼ li Apostol keʼxpaabʼ li xchaqʼrabʼ li Jesus re xkʼambʼal li chaabʼil esil chirix li Yos saʼ chixjunil li ruuchichʼochʼ. Saʼ li chihabʼ 47, ebʼ laj paabʼanel re Antioquia keʼxtaqla laj Pablo ut laj Bernabe chi puktesink saʼ jalan jalanq chi naʼaj. Sahebʼ saʼ xchʼool chi puktesink saʼ chixjunil Asia Menor joʼ saʼebʼ li naʼaj Derbe, Listra ut Iconio.\nLaj Pablo ut laj Bernabe nekeʼxpuktesi li yaal rehebʼ li bʼihom ut ebʼ li nebʼaʼ, rehebʼ li saaj ut ebʼ li cheek. Naabʼalebʼ nekeʼxkʼulubʼa li yaal chirix li Kriist. Laj Pablo ut laj Bernabe keʼxpuktesi ajwiʼ li yaal re laj Sergio Paulo li ruuchil awabʼej re Chipre abʼan jun laj qʼe malaj aj tuul kixyal xnatʼbʼal chiruhebʼ. Laj Pablo kixye re laj tuul: «Li Jehobʼa yook xjosqʼil aawikʼin». Saʼ li hoonal aʼan, laj tuul kimutzʼoʼk. Naq kiril aʼin, li ruuchil awabʼej Sergio Paulo kiʼok choʼq aj paabʼanel.\nLaj Pablo ut laj Bernabe yalaq bʼar nekeʼxpuktesi li yaal: chirekabʼlal, saʼebʼ li kʼayil, saʼatqebʼ li bʼe ut saʼebʼ li chʼutlebʼaal. Saʼ jun kutan, saʼ Listra keʼxbʼan jun li sik. Ebʼ li keʼilok re aʼin keʼxkʼoxla naq yosebʼ li winq aʼin ut keʼxyal xloqʼoninkilebʼ. Laj Pablo ut laj Bernabe inkʼaʼ keʼxkanabʼ naq teʼxbʼaanu aʼin, keʼxye bʼan rehebʼ: «Kaʼajwiʼ li Yos tento xloqʼoninkil! Laaʼo yal winqo». Tojaʼ naq, keʼwulak wiibʼ oxibʼ laj Judiiy chi xbʼaanunkil naq ebʼ li poyanam xikʼ teʼril laj Pablo. Keʼxkʼe chi pek, keʼxjukuki chirix tenamit ut keʼxkʼoxla naq kamenaq chik. Abʼan, toj yoʼyo laj Pablo! Saʼ junpaat, keʼkʼulunk ebʼ li rech aj paabʼanel chi xtenqʼankil ut keʼroksi wiʼ chik saʼ li tenamit. Chirix chik aʼan, laj Pablo kisutqʼiik Antioquia.\nSaʼ li chihabʼ 49, laj Pablo xkoho wiʼ chik. Xkoho rilbʼalebʼ li hermaan saʼ xteepal Asia Menor ut moqon chik, kixkʼam li chaabʼil esil chirix li Yos toj Europa. Xkoho Atenas, Efeso, Filipos, Tesalonica ut saʼ jalanebʼ chik li naʼaj. Ut chirix xkohebʼ laj Silas, laj Lucas ut jun li saaj al aj Timoteo xkʼabʼaʼ. Saʼ komonil keʼkʼanjelak re xxaqabʼankil jalan chik ebʼ li chʼuut ut keʼxtenqʼa re naq kawaqebʼ. Laj Pablo kiwank chaq ajwiʼ Corinto ut aran kikanaak jun chihabʼ rikʼin waqibʼ po re xkawresinkil ebʼ li hermaan. Napuktesink, nakʼutuk, ut naxtzʼiibʼa chaq ebʼ li esilhu re naabʼalebʼ li chʼuut. Li xkʼanjel aʼan xyiibʼankil ochoch rikʼin tzʼuum. Chirix chik aʼan, laj Pablo kisutqʼiik Antioquia.\nMoqon chik, saʼ li chihabʼ 52, laj Pablo xkoho saʼ rox sutil, kixtikibʼ saʼ Asia Menor. Xkoho saʼ relebʼl iqʼ, toj Filipos, tojaʼ naq kikubʼeek toj Corinto. Laj Pablo kiwank ajwiʼ naabʼal chihabʼ saʼ Efeso aran kikʼutuk, kibʼanok ut kixtenqʼa li chʼuut. Joʼkan ajwiʼ, wulaj wulaj naxkʼe chaq ebʼ li seeraqʼ saʼ jun li nimla naʼaj re jun li tzolebʼaal. Naabʼalebʼ keʼxpaabʼ ut keʼxjal xyuʼam. Ak xwulatjeʼk saʼ naabʼal chi naʼajej chi xpuktesinkil li resil li Yos naq xkoho Jerusalen.\n«Joʼkan naq ayuqex ut kʼehomaqebʼ choʼq intzolom ebʼ li poyanam re chixjunilebʼ li tenamit. Kubʼsihomaqebʼ xhaʼ saʼ xkʼabʼaʼ li Yuwaʼbʼej, li Alalbʼej ut li santil musiqʼej» (Mateo 28:19).\nEbʼ li patzʼom: Ma naru nakaawil ebʼ li naʼaj li kirulaʼani chaq laj Pablo saʼ li reetalil li tenamit re li Santil Hu?\nYalaq Bʼar Kipuktesimank li Chaabʼil Esilal


HECHOS 22 KEK - Ex cuas cui̱tzˈin, ut la̱ex li - Bible Gateway\nHECHOS 22 Kekchi (KEK)\n22 Ex cuas cui̱tzˈin, ut la̱ex li nequexcˈamoc be saˈ xya̱nkeb laj judío. Abihomak li tinye e̱re anakcuan re xcolbal cuib, chan. 2 Queˈrabi nak yo̱ chira̱tinanquileb saˈ ra̱tinoba̱leb. Queˈxcanab choki̱nc ut queˈrabi li cˈaˈru quixye. Ut laj Pablo qui‑oc chi a̱tinac. 3 ―Relic chi ya̱l nak la̱in aj judío. Yoˈlajenakin Tarso xcue̱nt Cilicia. Ut arin quinqˈui Jerusalén. Quintzol cuib riqˈuin laj Gamaliel chirix li chakˈrab li quiqˈueheˈ chak reheb li kaxeˈto̱nil yucuaˈ. Chi anchal inchˈo̱l ninqˈue xlokˈal li Dios joˈ yo̱quex la̱ex anakcuan. 4 Xicˈ nequeˈcuil li nequeˈpa̱ban re li aqˈuil naˈleb aˈin toj retal quinqˈueheb chi camsi̱c. Quinchapeb ut quinqˈueheb saˈ tzˈalam, joˈ cui̱nk joˈ ixk. 5 Li xbe̱nil aj tij, joˈ ajcuiˈ eb li nequeˈtaklan saˈ xya̱nkeb laj judío, nequeˈxnau nak tzˈakal ya̱l li yo̱quin chixyebal. Eb aˈan queˈxqˈue jun li hu cue retalil nak queˈxqˈue inlese̱ns chixchapbaleb laj pa̱banel li cuanqueb Damasco, ut tincˈameb chak chi pre̱xil arin Jerusalén re teˈrahobtesi̱k.\nLaj Pablo quixserakˈi reheb chanru nak quipa̱ban\n6 Abanan nak ac cuulac cue Damasco, caˈchˈin na chic ma̱ cuaˈleb, ma̱cˈaˈ saˈ inchˈo̱l nak quinixsut jun li chanchan xam kˈaxal saken quichal chak saˈ choxa. 7 Quintˈaneˈ chi chˈochˈ ut quicuabi jun xya̱b cux quixye cue, “At Saulo, at Saulo, ¿cˈaˈut nak yo̱cat chinrahobtesinquil?” chan cue. 8 La̱in quinchakˈoc ut quinye, “¿Anihat la̱at, Ka̱cuaˈ?” chanquin. Ut aˈan quixye cue, “La̱in li Jesús laj Nazaret li yo̱cat chixrahobtesinquil,” chan cue. 9 Li cuanqueb cuochben queˈril chi tzˈakal li chanchan xam ut cˈajoˈ nak queˈxucuac. Abanan incˈaˈ queˈrabi li a̱tin li quiyeheˈ cue. 10 Quinpatzˈ re, “Ka̱cuaˈ, ¿cˈaˈru ta̱cuaj tinba̱nu?” Ut li Ka̱cuaˈ quixye cue, “Cuaclin. Ayu Damasco ut aran ta̱yehekˈ a̱cue chixjunil li cˈaˈru tenebanbil saˈ a̱be̱n re ta̱ba̱nu,” chan. 11 Ut la̱in incˈaˈ chic nin‑iloc xban nak kˈaxal nalemtzˈun li chanchan xam. Chˈilonbilin aj chic xbaneb li cuanqueb cuochben nak co̱in toj Damasco. 12 Jun li cui̱nk aj Ananías xcˈabaˈ quicuulac chicuilbal. Naxba̱nu joˈ naxye li chakˈrab li quiqˈueheˈ re laj Moisés. Cha̱bil nequeˈxye chirix li cui̱nk aˈan chixjunileb laj judío li cuanqueb aran. 13 Nak quicuulac cuanquin cuiˈ, quixakli chincˈatk ut quixye cue, “At hermano Saulo, chat‑ilok cuiˈchic,” chan cue. Ut saˈ ajcuiˈ li ho̱nal aˈan qui‑iloc cuiˈchic li xnakˈ cuu ut quicuil ru laj Ananías. 14 Ut quixye cuiˈchic cue, “Li Dios li queˈxlokˈoni chak li kaxeˈto̱nil yucuaˈ, aˈan quisicˈoc chak a̱cuu re nak ta̱nau ut ta̱ba̱nu li cˈaˈru naraj aˈan. Aˈan naraj nak ta̱cuil ru li jun li Ti̱c Xchˈo̱l ut ta̱cuabi li cˈaˈru tixye a̱cue. 15 La̱at ta̱ye reheb chixjunileb li cˈaˈru xacuabi ut li cˈaˈru xacuil. 16 ¿Cˈaˈut nak nacabay a̱cuib? Cuaclin. Li Dios tixcuy tixsach la̱ ma̱c nak ta̱ya̱ba lix cˈabaˈ. Ut cˈul li cubi haˈ,” chan cue. 17 Chirix chic aˈan, quinsukˈi cuiˈchic Jerusalén. Nak yo̱quin chi tijoc saˈ li templo, quicˈutbesi̱c chicuu jun li visión. 18 Ut quicuil li Ka̱cuaˈ nak quixye cue, “Se̱ba a̱cuib. Elen chi junpa̱t arin Jerusalén xban nak arin Jerusalén incˈaˈ teˈraj rabinquil li xya̱lal li ta̱chˈolob chiruheb chicuix la̱in,” chan cue. 19 La̱in quinye re, “At Ka̱cuaˈ, chixjunileb nequeˈxnau nak la̱in co̱in saˈ li junju̱nk chi cab li nequeˈxchˈutub cuiˈ ribeb laj judío chixchapbaleb laj pa̱banel re nak teˈqˈuehekˈ saˈ tzˈalam ut teˈsaqˈuekˈ. 20 Nak queˈxcamsi laj Esteban li quichˈoloban li xya̱lal cha̱cuix, la̱in cuanquin ajcuiˈ aran. Yo̱quin chirilbal ut quisahoˈ inchˈo̱l riqˈuin lix camic. Ut la̱in ajcuiˈ quin‑iloc re li rakˈeb li queˈcamsin re,” chanquin re. 21 Ut li Ka̱cuaˈ quixye cue, “Ayu xban nak la̱in tatintakla chi najt saˈ xya̱nkeb li ma̱cuaˈeb aj judío,” chan cue, chan laj Pablo. 22 Ut nak li tenamit queˈrabi nak ta̱xic riqˈuineb li ma̱cuaˈeb aj judío, cˈajoˈ nak queˈpoˈ. Incˈaˈ chic queˈxcuy rabinquil xban nak yo̱ xjoskˈileb. Ut japjo̱queb reheb chixyebal: ―Camsihomak li cui̱nk aˈin. Incˈaˈ us nak yoˈyo̱k, chanqueb. 23 Yo̱queb chixjapbal reheb ut yo̱queb chixkˈichbal li rakˈ ut yo̱queb chixcutbal li poks saˈ ikˈ xban xjoskˈileb. 24 Ut li coronel quixtaklaheb li soldado re teˈxcˈam saˈ cuartel laj Pablo. Quixye reheb nak teˈxsacˈ re nak tixye xya̱lal cˈaˈut nak japjo̱queb reheb li tenamit chixyebal chi joˈcan. 25 Nak ac xeˈxbacˈ, laj Pablo quixye re li capitán li cuan aran: ―¿Cˈaˈru naxye li chakˈrab? ¿Ma naru xsacˈbal junak cui̱nk aj Roma chi toj ma̱jiˈ rakbil a̱tin saˈ xbe̱n? chan. 26 Quisach xchˈo̱l li capitán nak quirabi li cˈaˈru quixye laj Pablo. Co̱ saˈ a̱nil ut quixye re li coronel: ―¿Cˈaˈru ta̱ba̱nu riqˈuin li cui̱nk aˈin? Aˈan tzˈakal aj Roma, chan. 27 Ut quichal li coronel ut quixye re laj Pablo: ―Ye cue li xya̱lal. ¿Ma la̱at aj Roma?― Ut laj Pablo quixye re: ―La̱in.― 28 Quichakˈoc li coronel ut quixye: ―La̱in nabal li tumin xinqˈue re nak tincˈulekˈ chokˈ aj Roma, chan. Ut laj Pablo quixye re: ―Aˈut la̱in chalen chak saˈ inyoˈlajic, la̱in ajcuiˈ chak aj Roma, chan. 29 Joˈcan nak queˈxcanab laj Pablo xjunes. Incˈaˈ chic queˈxrahobtesi. Joˈcan ajcuiˈ li coronel. Qui‑oc xxiu nak quixnau nak laj Pablo aˈan tzˈakal aj Roma xban nak queˈxbacˈ riqˈuin cadena.\nLaj Pablo quicˈameˈ chiruheb li nequeˈtaklan saˈ xbe̱neb laj judío\n30 Joˈ cuulajak chic li coronel quixtakla xhitbal lix bacˈbal laj Pablo. Ut quixtakla xbokbaleb lix be̱nil aj tij ut eb li nequeˈtaklan saˈ xbe̱neb laj Judío ut quixxakab laj Pablo chiruheb. Quiraj xtaubal xya̱lal chi tzˈakal cˈaˈru xma̱c laj Pablo nak yo̱ xjitbal xbaneb laj judío.


EFESIOS 6 KEK - Joˈcan ajcuiˈ la̱ex, alalbej. - Bible Gateway\nEFESIOS 6 Kekchi (KEK)\n6 Joˈcan ajcuiˈ la̱ex, alalbej. Chex‑abi̱nk chiru le̱ naˈ e̱yucuaˈ saˈ xcˈabaˈ li Ka̱cuaˈ xban nak aˈan kˈaxal us xba̱nunquil. 2 Che‑oxlokˈi le̱ naˈ e̱yucuaˈ. Aˈan aˈin lix be̱n kataklanquil cuan cˈaˈru yechiˈinbil ke cui takaba̱nu aˈan. 3 Ut li yechiˈinbil ke, aˈan aˈin: Cui neque‑oxlokˈi le̱ naˈ e̱yucuaˈ, kˈaxal us tex‑e̱lk ut ta̱najtokˈ ru le̱ yuˈam li tixqˈue li Dios arin saˈ ruchichˈochˈ. 4 Ex naˈbej ex yucuaˈbej, me̱chikˈ xjoskˈileb le̱ ralal e̱cˈajol chi ma̱cˈaˈ rajbal. Cheqˈuiresihakeb ban saˈ xya̱lal riqˈuin xkˈusbaleb ut riqˈuin xtijbaleb saˈ xcˈabaˈ li Ka̱cuaˈ Jesucristo. 5 Ex aj cˈanjel, chex‑abi̱nk chiruheb le̱ patrón arin saˈ ruchichˈochˈ. Chexcˈanjelak chiruheb chi anchal e̱chˈo̱l ut saˈ xya̱lal joˈ nak nequexcˈanjelac chiru li Cristo. 6 Moco toj yo̱keb ta che̱rilbal nak te̱ba̱nu le̱ cˈanjel re nak sahak xchˈo̱l le̱ patrón e̱riqˈuin. Chexcˈanjelak ban chiru le̱ patrón joˈ nak yo̱kex chi cˈanjelac chiru li Cristo. Chi anchal e̱chˈo̱l cheba̱nuhak li naraj li Dios. 7 Chexcˈanjelak chi anchal e̱chˈo̱l joˈ nak yo̱quex chi cˈanjelac chiru li Ka̱cuaˈ ut ma̱cuaˈ chiruheb li cui̱nk. 8 La̱ex nequenau nak cui cha̱bil te̱ba̱nu che̱junju̱nkal aˈan ajcuiˈ li re̱kaj te̱cˈul riqˈuin li Ka̱cuaˈ usta cuan e̱patrón usta ma̱cˈaˈ. 9 Joˈcan ajcuiˈ la̱ex patrón, joˈ nak laj cˈanjel nacˈanjelac chi anchal xchˈo̱l che̱ru, joˈcan ajcuiˈ nak la̱ex te̱taklaheb saˈ xya̱lal. Canabomak xtaklanquileb saˈ joskˈil. Nequenau nak la̱ex cuan e̱patrón saˈ choxa joˈ ajcuiˈ eb aˈan. Li patrón, aˈan li Ka̱cuaˈ Dios ut aˈan moco jun ta sa ta̱ril ut jun ta xicˈ ta̱ril.\nLi kacˈanjeleba̱l qˈuebil ke xban li Dios\n10 Toj cuan cˈaˈru nacuaj xyebal e̱re ut aˈan aˈin: Cheˈcacuubresi̱k le̱ chˈo̱l saˈ le̱ pa̱ba̱l riqˈuin lix nimal xcuanquilal li Ka̱cuaˈ li cuan e̱riqˈuin. 11 Joˈcan ut chetikibak e̱rib riqˈuin chixjunil lix cˈanjeleba̱l li Dios re nak xakxo̱kex chi tzˈakal ut yo̱kex chixcolbal e̱rib chiru laj tza nak yo̱k che̱balakˈinquil. 12 Moco yo̱co ta chixyalbal kakˈe riqˈuin cui̱nk. Yo̱co ban chi pletic riqˈuin qˈuila pa̱y ru chi ma̱us aj musikˈej li cuanqueb xcuanquil saˈ eb li cutan aˈin, li nequeˈtaklan saˈ ikˈ ut saˈ li ruchichˈochˈ li cuan saˈ xkˈojyi̱nal ru li ma̱c. 13 Xban nak nocopletic riqˈuin li ma̱us aj musikˈej, joˈcan nak cua̱nk e̱riqˈuin chixjunil le̱ cˈanjeleba̱l li qˈuebil e̱re xban li Dios re nak cauhak e̱rib chixcolbal e̱rib chiru laj tza yalak jokˈe tixyal e̱ra̱lenquil. 14 Xakxo̱kex biˈ chi cau. Aˈan aˈin li ta̱cˈanjelak che̱ru re xcolbal e̱rib chiru laj tza. Li ya̱l ta̱cˈanjelak joˈ xcˈa̱mal e̱saˈ ut li ti̱quil chˈo̱lej ta̱cˈanjelak joˈ li chˈi̱chˈ naramoc re le̱ chˈo̱l. 15 Cauresinbilakex re xyebal resil li colba‑ib ut aˈan ta̱cˈanjelak e̱re joˈ e̱xa̱b che̱rok. 16 Chirix chixjunil aˈin chicua̱nk ajcuiˈ le̱ pa̱ba̱l. Ut aˈan ta̱cˈanjelak e̱re joˈ le̱ ramleb chˈi̱chˈ. Le̱ pa̱ba̱l ta̱cˈanjelak re xcolbal e̱rib chiru laj tza nak tixyal e̱ra̱lenquil. Riqˈuin aˈin ta̱ru̱k te̱chup xxamlel lix tzimaj laj tza. 17 Li colba‑ib ta̱cˈanjelak e̱re joˈ nak nacˈanjelac re li soldado lix tzˈapbal xjolom. Li Santil Musikˈej tixcˈut che̱ru li ra̱tin li Dios. Aˈan ta̱cˈanjelak che̱ru joˈ nak nacˈanjelac li chˈi̱chˈ chiru li soldado. 18 Ut yoˈon cua̱nkex. Junelic chextijok joˈ naxcˈut che̱ru li Santil Musikˈej. Junelic chextzˈa̱ma̱nk chiru chi anchal e̱chˈo̱l nak li Dios ta̱tenkˈa̱nk e̱re. Ut chetzˈa̱ma chiru nak tixtenkˈaheb chixjunileb li ralal xcˈajol li Dios. 19 Ut chextijok ajcuiˈ chicuix la̱in re nak chixqˈue taxak cua̱tin li Dios re xyebal resil li colba‑ib ut chixqˈue taxak xcacuilal inchˈo̱l chixyebal resil nak li colba‑ib reheb ajcuiˈ li ma̱cuaˈeb aj judío. 20 Taklanbilin xban li Dios chixyebal li resilal aˈan. Ut xban xyebal resil li colba‑ib nak cuanquin chi pre̱xil anakcuan. Chextijok chicuix re nak tinchˈolob xya̱lal li colba‑ib chi cau inchˈo̱l joˈ qˈuebil cue xba̱nunquil xban li Dios.\nLaj Pablo naxqˈue xsahil xchˈo̱leb\n21 Nincˈoxla nak te̱raj te̱nau chanru cuanquin ut cˈaˈru yo̱quin chixba̱nunquil. Joˈcan nak yo̱quin chixtaklanquil laj Tíquico e̱riqˈuin. Aˈan jun li herma̱n kˈaxal raro kaban, ut cha̱bil aj cˈanjel chiru li Dios. Aˈan tixye e̱re chanru cuanquin. 22 Yo̱quin chixtaklanquil laj Tíquico e̱riqˈuin re xserakˈinquil e̱re chanru cuanco arin. Ut nak te̱nau chanru cuanco, chicˈojla̱k taxak e̱chˈo̱l riqˈuin aˈan. 23 Aˈ taxak li tuktu̱quil usilal li naxqˈue li Acuabej Dios ut li naxqˈue li Ka̱cuaˈ Jesucristo chi cua̱nk e̱riqˈuin la̱ex che̱junilex aj pa̱banel. Ut chi cua̱nk taxak e̱riqˈuin li rahoc ib ut lix cacuilal e̱chˈo̱l saˈ le̱ pa̱ba̱l. 24 Chi cua̱nk taxak li rusilal li Dios e̱riqˈuin che̱junilex la̱ex li nequexrahoc re li Ka̱cuaˈ Jesucristo chi anchal e̱chˈo̱l ut chi junelic. Joˈcan taxak.


HECHOS 26 KEK - Laj Pablo quia̱tinac chiru laj Agripa - Bible Gateway\nHECHOS 26 Kekchi (KEK)\nLaj Pablo quia̱tinac chiru laj Agripa re xcolbal rib\n26 Li rey Agripa quixye re laj Pablo: ―Anakcuan naru tat‑a̱tinak re ta̱col a̱cuib, chan. Ut laj Pablo quixtaksi li rukˈ ut qui‑oc chi a̱tinac re tixcol rib. 2 Quixye: ―At rey Agripa, nasahoˈ saˈ inchˈo̱l nak ta̱ru̱k tina̱tinak a̱cuiqˈuin re tincol cuib chiruheb laj cˈamol be saˈ xya̱nkeb laj judío li yo̱queb chi jitoc cue. 3 Kˈaxal cuiˈchic us xban nak la̱at nacanau chixjunil li cˈaˈru cˈaynakeb xba̱nunquil eb laj judío ut nacanau chanru lix naˈlebeb. Joˈcan ut nak nintzˈa̱ma cha̱cuu nak ta̱cuy rabinquil li cˈaˈru oc cue xyebal. 4 Chixjunileb laj judío nequeˈxnau chanru lin yuˈam nak xincuan chak saˈ lin tenamit chalen chak saˈ insa̱jilal ut toj anakcuan. Joˈcan ajcuiˈ aran Jerusalén nequeˈxnau cuu. 5 Eb aˈan nequeˈxnau cuu chalen chak saˈ incaˈchˈinal. Cui teˈraj, ta̱ru̱k teˈxchˈolob xya̱lal chicuix. La̱in aj fariseo xcomoneb li nequeˈxqˈue xchˈo̱l chixba̱nunquil chixjunil li naxye saˈ li chakˈrab joˈ naraj li kapa̱ba̱l. 6 Ut anakcuan la̱ex yo̱quex chi rakoc a̱tin saˈ inbe̱n yal xban nak yo̱quin chiroybeninquil li quixyechiˈi chak li Dios junxilaj reheb li kaxeˈto̱nil yucuaˈ. 7 Li cablaju xte̱paleb laj Israel yo̱queb chiroybeninquil nak teˈxcˈul li yechiˈinbil chak reheb xban li Dios. Chi kˈek chi cutan nequeˈxlokˈoni li Dios. At rey Agripa, xban xyoˈoninquil aˈan nak yo̱queb chinjitbal eb laj judío. 8 ¿Cˈaˈut nak la̱ex incˈaˈ nequepa̱b nak li Dios tixcuaclesiheb cuiˈchic chi yoˈyo li camenak? 9 Ya̱l nak junxil la̱in xincˈoxla nak us xrahobtesinquileb li nequeˈxpa̱b li Jesús aj Nazaret. 10 La̱in quinqˈueheb chi tzˈapecˈ saˈ tzˈalam nabaleb laj pa̱banel. Ut qˈuebil incuanquil chixba̱nunquil aˈan xbaneb li xbe̱nil aj tij. Ut nak nequeˈcamsi̱c laj pa̱banel, la̱in quin‑oquen ajcuiˈ chirixeb re teˈcamsi̱k. Aˈin quilajinba̱nu aran Jerusalén. 11 Nabal sut quintakla xsacˈbaleb saˈ li cab li nequeˈxchˈutub cuiˈ ribeb laj judío. Quinpuersiheb chixmajecuanquil xcˈabaˈ li Jesús. Xban nak cˈajoˈ injoskˈil saˈ xbe̱neb, quebinta̱ke yalak bar saˈ eb li jalanil tenamit re xba̱nunquil raylal reheb. 12 Aˈin yo̱quin chixba̱nunquil nak co̱in Damasco. Qˈuebil incuanquil ut taklanbilin xbaneb li xbe̱nil aj tij. 13 Chacuabi at rey, li yo̱quin xyebal. Cuaˈleb re cutan nak quinixsut jun li chanchan xam saˈ be. Li xam aˈan quichal chak saˈ choxa. Nalemtzˈun. Naxkˈax ru nak nalemtzˈun ru li sakˈe. Quinixsut la̱in ut queˈsuteˈ ajcuiˈ li yo̱queb chi xic chicuix. 14 Nak cotˈaneˈ chikajunil chiru chˈochˈ, quicuabi jun xya̱b cux yo̱ chi a̱tinac cuiqˈuin. Quixye cue saˈ ra̱tinoba̱leb laj judío, “At Saulo, at Saulo, ¿cˈaˈut nak yo̱cat chinrahobtesinquil? Yo̱cat chixtacuasinquil a̱cuib a̱junes joˈ naxba̱nu li bo̱yx li incˈaˈ na‑abin chiru laj e̱chal re nak yo̱ chixberesinquil,” chan cue. 15 Ut la̱in quinye re, “¿Anihat la̱at, Ka̱cuaˈ?” Ut li Ka̱cuaˈ quixye cue, “La̱in li Jesús li yo̱cat chinrahobtesinquil. 16 Anakcuan ut cuaclin. La̱in xincˈutbesi cuib cha̱cuu re nak tatinxakab chokˈ aj cˈanjel chicuu. La̱at tatchˈoloba̱nk xya̱lal li cˈaˈak re ru xacuil joˈ ajcuiˈ li cˈaˈak re ru toj tincˈutbesi cha̱cuu. 17 La̱in tincolok a̱cue chiruheb li xicˈ nequeˈiloc a̱cue, joˈ eb laj judío, joˈ eb li ma̱cuaˈeb aj judío, ut tatintakla anakcuan saˈ xya̱nkeb li ma̱cuaˈeb aj judío. 18 Chanchan nak ta̱teo̱nk li xnakˈ ruheb nak ta̱chˈolob li xya̱lal chiruheb. Chanchan nak teˈe̱lk saˈ li kˈojyi̱n ut teˈoc saˈ cutan nak teˈxtau ru li xya̱lal. Teˈe̱lk rubel xcuanquil laj tza ut teˈoc rubel xcuanquil li Dios. Riqˈuin inpa̱banquil la̱in, ta̱cuyekˈ ta̱sachekˈ lix ma̱queb, ut ta̱cua̱nk xnaˈajeb saˈ xya̱nkeb li sicˈbileb ru xban li Dios,” chan cue li Ka̱cuaˈ. 19 Joˈcan ut nak incˈaˈ xinkˈetkˈeti cuib chiru li quixcˈutbesi rib chicuu li quichal chak saˈ choxa, at rey Agripa. 20 Ut xbe̱n cua quinchˈolob xya̱lal chiruheb li cuanqueb Damasco ut Jerusalén. Chirix aˈan quinchˈolob xya̱lal chiruheb laj judío li cuanqueb Judea, joˈ ajcuiˈ chiruheb li ma̱cuaˈeb aj judío. Quinye reheb nak tento teˈyotˈekˈ xchˈo̱leb teˈxjal xcˈaˈuxeb ut teˈxkˈaxtesi ribeb re li Dios ut teˈxba̱nu li us joˈ xcˈulubeb li ac xeˈpa̱ban. 21 Saˈ xcˈabaˈ aˈan nak quineˈxchap eb laj judío saˈ li templo ut queˈraj raj incamsinquil. 22 Abanan la̱in tenkˈanbilin xban li Dios toj chalen anakcuan. Yo̱quin chixchˈolobanquil li ya̱l chirix li cˈaˈru ta̱cˈulma̱nk. Ninchˈolob xya̱lal chiruheb chixjunileb, li cuanqueb xcuanquil joˈ ajcuiˈ li ma̱cˈaˈeb xcuanquil. Ma̱cˈaˈ junak aqˈuil naˈleb yo̱quin chixyebal. Li yo̱quin chixyebal, aˈan ajcuiˈ li queˈxchˈolob xya̱lal eb li profeta ut laj Moisés. 23 Queˈxye nak tento ta̱camsi̱k li Cristo, laj Colonel li yechiˈinbil xban li Dios, abanan aˈan li xbe̱n li ta̱cuacli̱k cuiˈchic chi yoˈyo saˈ xya̱nkeb li camenak ut tixchˈolob xya̱lal li evangelio reheb laj judío joˈqueb ajcuiˈ li ma̱cuaˈeb aj judío, chan laj Pablo. 24 Nak laj Pablo yo̱ chi a̱tinac chi joˈcan re xcolbal rib, laj Festo quixjap re chixyebal: ―Lo̱c a̱cuu la̱at, Pablo. Kˈaxal nabal li tzoloc xaba̱nu ut aˈan yo̱ chi lo̱cobresi̱nc a̱cuu, chan. 25 Ut laj Pablo quixye re: ―At Festo, kˈaxal nim a̱cuanquil. La̱in moco lo̱c ta cuu. Li cˈaˈru yo̱quin chixyebal a̱cue, aˈan tzˈakal ya̱l. 26 Li rey Agripa naxnau chixjunil li cˈaˈak re ru aˈin. Joˈcan nak yo̱quin chi a̱tinac chiru chi ma̱cˈaˈ inxiu. Aˈan naxnau chixjunil aˈin xban nak moco quicˈulman ta chi mukmu, chan. 27 Ut laj Pablo quixye re li rey Agripa: ―At rey Agripa, ¿ma nacapa̱b li cˈaˈru queˈxtzˈi̱ba li profeta? La̱in ninnau nak nacapa̱b, chan laj Pablo. 28 Li rey Agripa quichakˈoc ut quixye re: ―Riqˈuin li cˈaˈru xaye xakˈunobresin inchˈo̱l. Caˈchˈin chic ma̱ xinpa̱ban a̱ban, chan. 29 Ut laj Pablo quixye: ―Xqˈue taxak a̱cue li Dios nak tatpa̱ba̱nk la̱at joˈ eb ajcuiˈ chixjunileb li yo̱queb chi abi̱nc cue anakcuan. Usta chˈaˈaj che̱ru, usta incˈaˈ, texpa̱ba̱nk taxak joˈ nak xinpa̱ban la̱in, abanan incˈaˈ raj texbaqˈuekˈ riqˈuin cadena, joˈ nak bacˈbo̱quin la̱in, chan. 30 Ut nak quirakeˈ chixyebal li a̱tin aˈin, queˈcuacli li rey ut lix Berenice joˈ ajcuiˈ laj Festo ut eb li queˈcˈojla chixcˈatk. 31 Ut nak yo̱queb chi e̱lc saˈ li naˈajej aˈan, queˈxye chi ribileb rib: ―Li cui̱nk aˈin ma̱cˈaˈ xma̱c. Ma̱cˈaˈ junak ma̱c xba̱nu re ta̱camsi̱k chi moco re cua̱nk saˈ tzˈalam, chanqueb. 32 Ut laj Agripa quixye re laj Festo: ―Ta̱ru̱k raj rachˈabanquil li cui̱nk aˈin cui ta incˈaˈ xtzˈa̱ma nak ta̱rakok a̱tin li acuabej César saˈ xbe̱n, chan li rey Agripa.


Resil li Santil Hu: Li xRut ut xNoemi - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nSA' LI Santil Hu wank jun li tasal hu, Rut xk'ab'a'. Chisa' wank resil jun li junkab'al. Li junkab'al a'in, ke'wank naq eb' laj raqol aatin yookeb' chi jolomink sa' li tenamit Israel. Li xRut a'an jun li ixqa'al kichalk sa' li tenamit Moab. Li xRut kixra li Jehob'a xb'aan naq kixtzol naq a'an li tz'aqal Yos. Li xNoemi a'an jun li cheekel ixq li kitenq'ank re li xRut chi xnawb'al ru li Jehob'a.\nLi xNoemi kiyo'laak sa' li tenamit Israel. Naq ki'ok chi raqe'k li tzakahemq sa' li tenamit Israel, li xNoemi ut li xb'eelom koheb' sa' li tenamit Moab ut ke'xk'am chirixeb' li wiib' xkok'al. Chirix chik a'an, kikamk li xb'eelom li xNoemi ut eb' li xyum ke'sumlaak rik'in wiib' li ixqa'al aj Moab. Lajeeb' chihab' tana xsumlajikeb' xyum li xNoemi rik'in xRut ut x'Orpa naq ke'kamk. Ra sa' xch'ool xNoemi! K'aru tixb'aanu anaqwan?\nSa' jun kutan li xNoemi kisutq'iik sa' li xtenamit. Li xRut ut x'Orpa ke'raj wank rik'in li xNoemi, jo'kan naq xkoheb' chirix. Ak naab'al kutan xikikeb' naq li xNoemi kixye reheb' li ixqa'al: ‹Sutq'inqex sa' leetenamit ut ayuqex rik'in leena'›.\nLi xNoemi kixchaq'rab'iheb' ut kixtz'ub'eb' ru. Eb' li ixqa'al ke'ok chi yaab'ak xb'aan naq neke'xra li xNoemi. Jo'kan naq ke'xye: ‹Laa'o tooxik chaawix sa' laatenamit›. Li xNoemi kixye reheb': ‹Tento naq texsutq'iiq rik'in leekomon, us wanqex aran›. Jo'kan naq li x'Orpa kisutq'iik sa' li xtenamit. Ab'an li xRut kikanaak rik'in li xNoemi.\nToja' naq li xNoemi kixye re li xRut: ‹K'e reetal li x'Orpa kisutq'iik, ayu ajwi' laa'at chirix›. Li xRut kixye: ‹Maaye chik we naq tatinkanab'! Kanab'in chi xik chaawix, b'aanu usilal! B'ar tatxik aran tinxik; b'ar wanqat aran wanqin. Laatenamit a'anaq ajwi' lintenamit; laaYos a'anaq ajwi' linYos. B'ar tatkamq aran ajwi' tinkamq›. Naq li xRut kixye chixjunil a'in, li xNoemi kixkanab' xyeeb'al re xRut naq tsutq'iiq.\nJo'kan naq li xRut ut li xNoemi ke'wulak Israel ut aran ke'kanaak. Li xRut ki'ok chi k'anjelak sa' junpaat xb'aan naq ak xq'ehil xsik'b'al li seb'aad. Jun li winq aj Boaz xk'ab'a' kixkanab' naq li xRut tsik'oq seb'aad sa' li xch'och'. Ma nakaanaw ani xk'ab'a' xna' laj Boaz? A'an li xRahab li kiwank chaq sa' li tenamit Jerico.\nSa' jun kutan laj Boaz kixye re li xRut: ‹Ninnaw naq chaab'ilat rik'in li xNoemi. Ninnaw ajwi' naq xaakanab' laana' laayuwa' ut laatenamit. Xatchalk sa' li tenamit a'in li maajunwa aanawom ru. Li Jehob'a t-osob'tesinq aawe!›\nLi xRut kixye re laj Boaz: ‹K'ajo' aachaab'ilal wik'in. Rik'in laawaatin xaak'ojob' linch'ool!› Laj Boaz kiril naq li xRut ch'ina'us ut kisumlaak rik'in. K'ajo' kisaho'k sa' xch'ool li xNoemi naq ke'sumlaak! Ab'an kinumtaak xsahil xch'ool li xNoemi naq kiyo'laak laj Obed, li ralal laj Boaz rik'in xRut. Li xyuwa'chin laj David a'an laj Obed. Moqon chik tqatzol ani laj David.\nLi tasal hu Rut.\nK’a’ut naq xko xNoemi sa’ li tenamit Moab?\nAni li xRut ut li x’Orpa?\nK’aru kixye li xRut ut li x’Orpa naq li xNoemi kixye reheb’ naq te’sutq’iiq sa’ li xtenamiteb’?\nAni laj Boaz ut chanru kixtenq’aheb’ li xRut ut li xNoemi?\nAni xk’ab’a’ li ralal laj Boaz ut k’a’ut us naq tqajultika?\nChaawil li naxye Rut 1:1-17.\nK’aru li ch’ina’usil aatin chirix li rahok kixye li xRut? (Rut 1:16, 17.)\nChanru neke’xk’ut eb’ li junch’ol chi karneer naq neke’raj xtenq’ankileb’ li yulb’ileb’ ru rik’in li santil musiq’ej, jo’ kixb’aanu li xRut? (Juan 10:16; Zac. 8:23.)\nChaawil li naxye Rut 2:1-23.\nChanru kixkanab’ li xRut jun chaab’il eetalil cho’q reheb’ li ixqa’al? (Rut 2:17, 18; Pro. 23:22; 31:15.)\nChaawil li naxye Rut 3:5-13.\nK’aru kixk’oxla laj Boaz naq li xRut kixsume sumlaak rik’in ut ink’a’ rik’in jun saajil winq?\nK’aru naxk’ut chiqu li xna’leb’ li xRut chirix li tz’aqal rahok? (Rut 3:10; 1 Cor. 13:4, 5.)\nChaawil li naxye Rut 4:7-17.\nChanru te’xk’am reheb’ li saajil al aj paab’anel rik’in laj Boaz? (Rut 4:9, 10; 1 Tim. 3:1, 12, 13; 5:8.)


HEBREOS 6 KEK - Joˈcan nak incˈaˈ yo̱kex chi - Bible Gateway\nHEBREOS 6 Kekchi (KEK)\n6 Joˈcan nak incˈaˈ yo̱kex chi cˈoxlac junes chirix li xetzol chak saˈ xticlajic le̱ pa̱ba̱l. Toj cuan ban nabal te̱tzol chirix li Cristo re nak texqˈui̱k saˈ le̱ pa̱ba̱l. Ac nequenau nak ma̱cuaˈ riqˈuin kayehom kaba̱nuhom natauman li colba‑ib. Riqˈuin ban xpa̱banquil li Dios. 2 Ac nequenau xya̱lal li cubi haˈ. Nequenau xya̱lal li xqˈuebal li kukˈ saˈ xbe̱neb laj pa̱banel. Ac nequenau nak teˈcuacli̱k cuiˈchic chi yoˈyo li camenak. Ut nequenau ajcuiˈ nak ta̱cuulak xkˈehil nak ta̱rakekˈ a̱tin chi junaj cua saˈ xbe̱neb li ma̱jiˈ nequeˈpa̱ban. 3 Anakcuan chikaqˈue kachˈo̱l chixtzolbal kib re nak toqˈui̱k saˈ li kapa̱ba̱l. Joˈcan takaba̱nu cui li Dios naxqˈue ke. 4 Cuanqueb li ac xeˈxtau xya̱lal. Xeˈxcˈul li rusilal li Dios. Xeˈxcˈul li Santil Musikˈej. 5 Nequeˈxnau nak ya̱l li ra̱tin li Dios. Ac xeˈtzˈakon caˈchˈin riqˈuin lix cuanquil li acˈ ruchichˈochˈ li ta̱cha̱lk. 6 Cuan li ac xeˈtzˈakon riqˈuin li rusilal li Dios ut nequeˈxtzˈekta̱na chirix xchˈo̱l. Chanchan nak yo̱queb cuiˈchic chixqˈuebal chiru cruz li Jesucristo, li Ralal li Dios. Yo̱queb chixqˈuebal chi hobecˈ ut chi seˈe̱c xbaneb li tenamit. Eb aˈan incˈaˈ chic naru teˈyotˈekˈ xchˈo̱l ut incˈaˈ chic teˈxjal xcˈaˈux xban nak yo̱queb chixtzˈekta̱nanquil li Jesucristo. 7 Li ani naxba̱nu li naxye li ra̱tin li Dios, aˈan chanchan li chˈochˈ narucˈ li haˈ. Cha̱bil li acui̱mk na‑el chiru ut nacˈanjelac re laj acuinel. Li chˈochˈ aˈan osobtesinbil xban li Dios. Li ani naxba̱nu li naraj li Dios osobtesinbil xban li Dios. 8 Aban li ani incˈaˈ naxba̱nu re li naxye li ra̱tin li Dios, aˈan chanchan li chˈochˈ junes qˈuix ut yibru pim na‑el chiru; ma̱cˈaˈ na‑oc cuiˈ li chˈochˈ aˈan. Li ani incˈaˈ naxba̱nu li naraj li Dios, tzˈekta̱nanbileb xban li Dios ut cˈatbil nak teˈosokˈ.\nLi Cristo nocoxtenkˈa re nak incˈaˈ ta̱chˈina̱nk li kachˈo̱l\n9 Ex inherma̱n, usta xkaye chi joˈcan, ninnau nak la̱ex moco joˈcanex ta chic anakcuan. Cha̱bil chic le̱ naˈleb xban nak colbilex. 10 Li Dios ti̱c xchˈo̱l. Naxnau chanru le̱ cˈanjel. Li Dios naxnau nak nequera aˈan. Nacˈutun ajcuiˈ nak nequera li Dios xban nak xetenkˈa le̱ rech aj pa̱banel junxil ut toj yo̱quex ajcuiˈ chixtenkˈanquileb anakcuan. Incˈaˈ nasach saˈ xchˈo̱l li Dios le̱ cˈanjel li nequeba̱nu. 11 Takaj nak che̱junju̱nkalex te̱qˈue e̱chˈo̱l chixba̱nunquil li usilal chalen toj saˈ rosoˈjic le̱ yuˈam. Chi joˈcan te̱cˈul chi tzˈakal le̱ kˈajca̱munquil li yechiˈinbil e̱re xban li Dios. 12 Incˈaˈ nakaj nak te̱cuiba e̱chˈo̱l. Cheba̱nu ban joˈ nequeˈxba̱nu li nequeˈpa̱ban chi anchal xchˈo̱l. Incˈaˈ nequeˈtitzˈ. Nequeˈxcuy ut nequeˈre̱chani li yechiˈinbil xban li Dios. 13 Ma̱cˈaˈ junak mas nim xcuanquil chiru li Dios. Joˈcan nak li Dios quixpatzˈ xcˈabaˈ chi ribil rib nak quixyechiˈi li rosobtesinquil laj Abraham. 14 Quixye re: Relic chi ya̱l tatcuosobtesi ut tinqˈue chi qˈuia̱nc la̱ cualal a̱cˈajol. 15 Joˈcan nak laj Abraham najt quixcuy roybeninquil ut incˈaˈ quititzˈ toj retal quixcˈul lix ma̱tan quiyechiˈi̱c re xban li Dios. 16 Nak na‑uxman li juramento napatzˈman xcˈabaˈ junak li kˈaxal nim xcuanquil re nak nachˈola ru li ya̱l ut narakeˈ ajcuiˈ li cuechˈi̱nc ib. 17 Joˈcan nak li Dios quixyechiˈi li ma̱tan riqˈuin juramento. Quiraj xcˈutbal chiruheb li teˈe̱chani̱nk re nak tzˈakal ya̱l li yo̱ chixyebal. Ut incˈaˈ tixjal ru li ra̱tin. 18 Joˈcan utan nak li cuib chi naˈleb aˈin incˈaˈ naru xjalbal ru. Aˈaneb aˈin: xbe̱n, nak li Dios quixyechiˈi li ma̱tan; ut xcab, nak quixba̱nu li juramento. Riqˈuin aˈan nakanau nak li Dios incˈaˈ naticˈtiˈic. Joˈcan nak cauhak taxak li kachˈo̱l. La̱o xkasicˈ li kacolbal riqˈuin li Dios ut nakanau nak take̱chani li quixyechiˈi ke. Aˈan li nakayoˈoni. 19 Nakayoˈoni nak takacˈul li junelic yuˈam. Aˈan naxqˈue xcacuil li kachˈo̱l joˈ nak li ancla naxchap li jucub chiru li haˈ. Cau rib ut incˈaˈ na‑ecˈan saˈ xnaˈaj. Xban nak nakapa̱b li Jesucristo, cuanco chi sum a̱tin riqˈuin li Dios. 20 Li Jesucristo ac xco̱ saˈ li santil choxa chi jaloc a̱tin chikix. Aˈan laj cˈamol be chiku. Li Jesucristo, aˈan tzˈakal xyucuaˈil aj tij chi junelic joˈ nak quicuan laj Melquisedec.